title: Atlasjetin lento 4203

text: Atlasjetin lento 4203 (KK4203) oli Istanbulista Ispartaan matkalla ollut reittilento, joka syöksyi maahan 30. marraskuuta 2007 noin kello 01.36 paikallista aikaa (29. marraskuuta kello 23.36 UTC) Ispartassa Turkissa. Onnettomuudessa saivat surmansa kaikki koneessa olleet 50 matkustajaa ja seitsemän miehistön jäsentä. Atlasjet oli vuokrannut vuonna 1994 valmistuneen, MD-83-tyyppisen onnettomuuskoneen World Focus Airlines -yhtiöltä, jonka palveluksessa koneen lentäjät työskentelivät.


title: Atlasjetin lento 4203

text: Onnettomuuskone oli lähtenyt Atatürkin kansainväliseltä lentoasemalta Istanbulista, ja sen oli määrä laskeutua Süleyman Demirelin lentoasemalle Ispartaan. Kone oli kuitenkin kadonnut lennonjohdon tutkasta vähän ennen aiottua laskeutumista.


title: Atlasjetin lento 4203

text: Onnettomuuspaikka sijaitsee vuoristoisella seudulla, jossa sumu ja lumisade haittaavat usein lentoliikennettä. Onnettomuuden aikana sään kuitenkin ilmoitettiin olleen hyvä. Koneen niin sanotut mustat laatikot löydettiin pian onnettomuuden jälkeen, mutta saksalaisessa laboratoriossa tehtyjen tutkimusten perusteella ne eivät olleet toimineet oikein: ohjaamoäänitin ei ollut toiminut lainkaan yhdeksään päivään ennen onnettomuutta, ja lentoarvotallenninkin sisälsi vain 15 minuuttia lennon tietoja. Alustavien tutkimusten mukaan onnettomuuden syynä olisi ollut lentäjien asentotajun menetys, mutta lopullisesti onnettomuuden syytä ei tiedetä.


title: Albanian historia

text: Albanian historia alkaa jo antiikin ajasta. Itsenäisen valtion aseman Albania sai vuonna 1912. Eristäytyneen kommunistiajan jälkeen ensimmäiset monipuoluevaalit pidettiin 1991.


title: Albanian historia

text: Nykyisen Albanian alueella asui jo antiikin aikana illyrialaisia, joista nykyiset albaanit polveutuvat. Illyrialaiset alistuivat Rooman valtaan ajanlaskumme alun tienoilla ja säilyivät sittemmin Itä-Rooman eli Bysantin vallan alla. Noin vuonna 1340 Serbian tsaari Stefan Dušan valtasi Albanian Serbialle, joka hallitsi aluetta vuosisadan lopulle Venetsia hallitsi rannikkoaluetta nykyisessä Pohjois-Albaniassa ja Montenegrossa vuosina 1420–1797 nimellä "Albania Veneta", ja sen pääkaupunkina oli nykyinen Kotor.


title: Albanian historia

text: Ottomaanien valtakunta levittäytyi Albaniaan noin vuonna 1400. Albanian kansallissankari Skanderbeg yhdisti 1400-luvulla albaanit vastarintaan turkkilaisia vastaan vuosiksi 1443–1478. Skenderbegin kuoleman jälkeen Albania joutui vuosisatojen ajaksi ottomaanien vallan alle, jolloin osa väestöstä pakeni Sisiliaan ja Kosovoon. Valloituksen myötä ylimystö omaksui islaminuskon, ja vähitellen suuri osa kansasta seurasi esimerkkiä. 1300-luvulta alkaen maa oli jaettu useisiin ruhtinaskuntiin, joita hallitsivat mahtisuvut kuten Thopia, Dukagjini, Kastrioti ja Losha.


title: Albanian historia

text:
Ottomaanien valtakunta rapistui 1500-luvun jälkipuolella, kun sen hallinto alkoi olla sekava ja tehoton. Balkanilla myös talous ja väestömäärä taantuivat (parissa vuosisadassa väkiluku putosi 8:sta 3 miljoonaan). Aluetta hallitsi ottomaanien asettama serbisuurvisiiri, jonka palatsi oli Bosniassa. Turkki ja Itävallan keisarikunta kiistelivät alueen omistamisesta, mutta kumpikaan ei saanut vastapuolelta vallattua lisää aluetta. Ottomaanvaltion uusi elpyminen alkoi 1650-luvulla albanialaissyntyisen suurvisiiri Mehmet Köprülün kaudella. Turkin naapurimaat Itävalta ja Venäjä ahdistivat sitä kuitenkin entistä vahvemmin voimin ja se menetti 1680-luvulla osan myöhempää Serbiaa. Vuoden 1699 Karlowitzin rauhassa se menetti kreikkalaisia, kroatialaisia ja Transsilvanian alueita. Albania pysyi kuitenkin Turkin hallussa, ja sen hallinto oli entistäkin kovakouraisempaa. Albanialaiset pitivät silti sitkeästi joitakin alueita hallussaan.
1800-luvun lopulla albaanien toiveet itsenäistymisestä alkoivat nousta ja lopulta 1912 Ensimmäisen Balkanin sodan yhteydessä Albania itsenäistyi.


title: Albanian historia

text: Ensimmäisen maailmansodan aikana Albania joutui sotanäyttämöksi Italian miehittäessä maan, joka tunnustettiin uudelleen itsenäiseksi vasta 1920. Sodan jälkeen Albania pyrki nojautumaan Italian suojeluun. Maan sisäpoliittiset levottomuudet lakkasivat vuonna 1924 klaanipäällikkö Ahmed bey Zogun noustua valtaan. Vuonna 1925 hän julisti maan tasavallaksi ja tuli valituksi presidentin tehtävään. 1928 hänet julistettiin nimellä Zogu (Zog) I maan kuninkaaksi. Italian vaikutusvalta maan asioihin kuitenkin jatkoi kasvuaan. Huhtikuussa 1939 Mussolinin joukot miehittivät maan ja liittivät sen Albanian protektoraattina Italian alaisuuteen.


title: Albanian historia

text: Toisen maailmansodan aikana kommunistiset ja kansallismieliset sissit taistelivat Albaniassa italialaisia ja saksalaisia miehitysjoukkoja sekä toisiaan vastaan. Titon Jugoslavian tuella Enver Hoxhan johtamat kommunistit selviytyivät voittajiksi ja maa julistettiin Albanian sosialistiseksi kansantasavallaksi 1946. Porvarilliset vastarintamiehet perustivat sissijärjestön nimeltä "Balli Kombetar".


title: Albanian historia

text: Sodan jälkeen ideologiset ristiriidat Jugoslavian kanssa syvenivät, ja maa haki tukea ensin vuodesta 1948 alkaen Stalinin Neuvostoliitosta. Kommunistinen Kiina oli kuitenkin kommunismin vuosina Albanian tärkein yhteistyökumppani, sillä Albania ei hyväksynyt Neuvostoliiton vuodesta 1956 alkaen harjoittamaa stalinismin kritiikkiä joka johti maiden väliseen välirikkoon. Samanlainen oli myös Albanian suhtautuminen Kiinaan, kun se vuonna 1971 aloitti lähentymisen Yhdysvaltojen kanssa. Kiinan ja Albanian välirikko johti vuonna 1978 siihen, että maiden kaikki yhteistyö päättyi ja maa siirtyi tiukalle eristäytymislinjalle. Albania oli ainoa eurooppalainen valtio, joka ei osallistunut Helsingissä kesällä 1975 pidettyyn Euroopan turvallisuus- ja yhteistyökokoukseen ETYK:iin.


title: Albanian historia

text: Hoxhan ympärille alkoi muodostua nopeasti henkilökultti ja 1960-luvulle tultaessa se oli kehittynyt pitemmälle kuin missään muussa sosialistisessa maassa, ehkä lukuun ottamatta Pohjois-Korean Kim Il-Sungia tai Kiinan Mao Zedongia. Vuonna 1967 Durrësissa käynnistetty liike matki monia Kiinan kulttuurivallankumouksen piirteitä. Punakaartilaisiksi puettuja koululaisia kehotettiin vandalisoimaan kirkkoja ja moskeijoita. Valtio määräsi kaikki minareetit ja useat kirkot purettaviksi ja uskonnollisia kirjoja sekä kulttiesineitä tuhottiin laajasti. Erityisesti vuosien 1967 ja 1976 uskonnonvastaisissa kampanjoissa hyökkäykset järjestäytynyttä uskontoa ja uskovaisia vastaan olivat brutaaliuudeltaan ja fanaattisuudessaan vertaansa vailla. Imaameja, pappeja ja munkkeja sekä nunnia teloitettiin ja vangittiin laajasti.


title: Albanian historia

text: Amnesty Internationalin raportin mukaan Albanian ihmisoikeustilanne oli Hoxhan aikana hyvin huono. Hallitus esti ihmisten ilmaisu-, uskonharjoittamis-, liikkumis- ja järjestäytymisvapauden, vaikka vuonna 1976 hyväksytty perustuslaki periaatteessa takasi nämä oikeudet. Vuonna 1981 Hoxha määräsi useita johtavassa asemassa olevia puoluevirkailijoita teloitettavaksi puhdistuksessa. Pääministeri Mehmet Shehun ilmoitettiin tehneen itsemurhan. Hoxhan kuoltua 1985 ja sosialismin murruttua Itä-Euroopassa, myös Albanian hallitus taipui monipuoluevaaleihin 1991. Entisten kommunistien muodostama sosialistinen puolue voitti ensimmäiset vaalit, mutta yleislakon ja levottomuuksien jälkeen pidetyissä uusissa vaaleissa 1992 valtaan nousi opposition demokraattinen puolue. Jopa satojentuhansien albanialaisten menetettyä rahansa valtavassa pyramidihuijauksessa kapinointi kaatoi demokraattisen puolueen hallituksen 1997 ja nosti sosialistipuolueen uudelleen valtaan. Elokuun 2005 parlamenttivaaleissa valtaan nousi uudelleen demokraattipuolue.


title: Max Wolf

text: Maximilian Franz Joseph Cornelius Wolf (21. kesäkuuta 1863 – 3. lokakuuta 1932) oli saksalainen tähtitieteilijä. Hän syntyi Heidelbergissä ja valmistui Heidelbergin yliopistosta.


title: Max Wolf

text: Wolf oli tähtivalokuvauksen pioneeri. Hän löysi uransa aikana kolmattasataa asteroidia, joista ensimmäisenä 323 Brucian 22. joulukuuta 1891, ja jatkoi työtään viimeisiin elinvuosiinsa saakka.


title: Max Wolf

text: Wolf palkittiin Royal Astronomical Societyn kultamitalilla (1914) ja Bruce-mitalilla (1930).


title: Tomáš Goder

text: Tomáš Goder (s. 4. syyskuuta 1974) on entinen tšekkiläinen mäkihyppääjä, joka edusti urallaan sekä Tšekkoslovakiaa että Tšekkiä.


title: Tomáš Goder

text: Goder saavutti urallaan olympiapronssia joukkuemäestä vuonna 1992. Juniorien MM-pronssin joukkuemäestä hän sai vuonna 1991. Maailmancupissa hänen paras sijoituksensa oli neljäs tila, johon hän ylsi kahdesti Oberstdorfin ja kerran Planican lentomäessä tammi-maaliskuussa 1992. Hän lopetti uransa vuonna 1997.


title: Heinrich Wilhelm Matthäus Olbers

text: Heinrich Wilhelm Matthäus Olbers (11. lokakuuta 1758 Arbergen (nyk. osa Bremeniä) – 2. maaliskuuta 1840 Bremen) oli saksalainen tähtitieteilijä. Hänet muistetaan muun muassa kahdesta hänen löytämästään merkittävästä asteroidista: hän havaitsi ensimmäisenä sekä 2 Pallasin 28. maaliskuuta 1802, että 4 Vestan 29. maaliskuuta 1807.


title: Heinrich Wilhelm Matthäus Olbers

text: Olbers havaitsi niin ikään periodisen komeetta 13P/Olbersin 6. maaliskuuta 1815. Hän kuvasi vuonna 1823 Olbersin paradoksin, joka esiteltiin ensimmäistä kertaa vuonna 1826 julkaistussa tutkimuksessa. Hän oli koulutukseltaan lääkäri.


title: Heinrich Wilhelm Matthäus Olbers

text: Olbers eli 81-vuotiaaksi. Hänen mukaansa on nimetty asteroidi 1002 Olbersia (1923) ja yksi kuun kraattereista.


title: Annibale de Gasparis

text: Annibale de Gasparis (9. marraskuuta 1819 Bugnara – 21. maaliskuuta 1892 Napoli) oli italialainen tähtitieteilijä. Hän johti vuosina 1864–1889 Capodimonten observatoriota Napolissa.


title: Annibale de Gasparis

text: Gasparisille myönnettiin vuonna 1851 Royal Astronomical Societyn kultamitali.


title: Annibale de Gasparis

text: Gasparis löysi uransa aikana yhdeksän asteroidia. Hänen tekemänsä havainnot sijoittuvat aikavälille 12. huhtikuuta 1849 – 26. huhtikuuta 1865.


title: John Russell Hind

text: John Russell Hind (12. toukokuuta 1823 – 23. joulukuuta 1895) oli brittiläinen tähtitieteilijä, jolle myönnettiin Royal Astronomical Societyn kultamitali vuonna 1853. Hän tuli tunnetuksi yhtenä varhaisista asteroidien löytäjistä.


title: Mathurin Jacques Brisson

text: Mathurin Jacques Brisson (30. huhtikuuta 1723 Fontenay-le-Comte – 23. kesäkuuta 1806 Croissy) oli ranskalainen eläintieteilijä ja luonnonfilosofi.


title: Mathurin Jacques Brisson

text: Nuorena Brisson keskittyi luonnonhistorian tutkimiseen. Hän julkaisi kaksi merkittävää teosta, "Le Règne animal" (1756) ja "Ornithologie" (1760). 1759 hänestä tuli Ranskan Tiedeakatemian jäsen.


title: Mathurin Jacques Brisson

text: René Antoine Ferchault de Réaumurin kuoleman jälkeen, jonka apulaisena hän toimi, hän luopui luonnonhistoriasta ja sai luonnonfilosofian professuurin Collège de Navarresta ja myöhemmin Pariisista. Hänen merkittävin julkaisunsa tältä alalta oli "Pesanteur Spécifique des Corps" (1787), mutta hän julkaisi fysikaalisista ominaisuuksista myös useita muita kirjoja, jotka olivat aikanaan huonomaineisia.


title: Mathurin Jacques Brisson

text: Brisson nimesi linnuista varpusten suvun "Passer". Hänen kunniakseen on nimetty samettikardinaali ("Cyanocompsa brissonii").


title: Lammin kirkko

text: Lammin kirkko on Lammilla keskellä Kirkonkylää sijaitseva keskiaikainen harmaakivikirkko. Kirkko on omistettu Aleksandrian Pyhälle Katariinalle, ja nykytiedon mukaan se on rakennettu 1510-luvulla, vaikka sisäseinässä on 1920-luvulla kirjoitettu vuosiluku 1444. Lammin kirkko on valtakunnallisesti arvokas kulttuuriympäristö.


title: Lammin kirkko

text: Kymmenen ihmistä kuoli kirkossa väen paetessa kirkosta pakokauhun vallassa. Joulukirkossa väki joutui paniikkiin, kun kynttilä putosi, vaikka ei varsinaista tulipaloa syttynytkään.


title: Lammin kirkko

text: Kirkko ja viereinen kolminivelinen kellotapuli paloivat Suomen sisällissodan loppuvaiheissa 29. huhtikuuta 1918. Palossa tuhoutuivat muun muassa 1690-luvulla veistetty saarnastuoli, tapulin keskiaikainen kello sekä osa kirkon arkistosta. Pystyyn jäivät lähinnä vain keskiaikaiset päädyt ja seinät. Kirkko kuitenkin korjattiin ja otettiin uudelleen käyttöön juhannuksena 1920.


title: Lammin kirkko

text: Palon jälkeen kirkon uudelleenrakennuksen suunnitteli arkkitehti Usko Nyström. Seinä- ja kattomaalaukset suunnitteli ja osittain myös maalasi taiteilija Bruno Tuukkanen. Krusifiksin, alttarin puiset koristeet, kolmiosaisen triptyykin, seitsenhaaraiset kynttilänjalat sekä saarnastuolin on veistänyt Ateneumin opettaja, itävaltalaissyntyinen Johan Friedl. Puiset alttari, alttarikaide, penkit ja virsitaulu on valmistettu lammilaisessa Nybergin puusepänverstaassa. Uusi tapuli rakennettiin kokonaan kivestä ja katto puupaanusta. Uudet kellot saatiin Viipurin Papulan kasarmin kirkosta.


title: Lammin kirkko

text: Viimeisin, arkkitehti Virpi Tervosen suunnittelema korjaus valmistui vuonna 2002.


title: Lammin kirkko

text: Kirkko edustaa myöhäiskeskiaikaista välitystyyliä. Ulkoa se on aidosti keskiaikainen ja sisältä 1920-luvun käsitysten mukainen. Ennen tulipaloa kirkossa oli puinen, koristeellinen tynnyriholvikatto ja sivuilla lehterit. Korjauksessa kirkkoon rakennettiin kaartuvat betoniholvit ja kirkkotila koristeltiin runsain maalauksin. Myös ulkopäätyjen tiilet on koristeltu monipuolisesti. Länsipäädyssä on suuri goottilainen pyöröikkuna ja seinään muurattuna kaksi myllynkiveä. Kirkko on puusisusteinen ja sen alttarikaappi on harvinainen moderni keskiaikaistyylinen puuveistos, joka aikoinaan lienee tarkoitettu Helsingin Johanneksenkirkkoon mutta jonka Lammin seurakunta sai ostaa.


title: Lammin kirkko

text: 28-äänikertaiset urut on valmistanut Kangasalan urkutehdas, ja ne on asennettu Lammin kirkkoon vuonna 1967.


title: Lammin kirkko

text: Lammin kirkon kuva on päässyt suomalaiseen postimerkkiin, niin sanottuun yleismerkkiin kolme kertaa: 30 ja 50 markan merkkiin ennen vuoden 1963 rahauudistusta ja sen jälkeen 50 pennin merkkiin.


title: Widescreen Mode

text: Widescreen Mode on suomalainen melodista metallia soittava yhtye, jonka perustivat Riihimäellä vuonna 2003 laulaja Samu Brusila ja rumpali Janne Aaltonen. Yhtyeeseen kuuluvat myös basisti Janne Stenroos ja kitaristi Janne Lahtinen. Widescreen Mode yhdistelee "amerikkalaista modernia metallia ja suomalaista melankoliaa".


title: Widescreen Mode

text: Vuonna 2006 selvitti tiensä kaikkiaan 1 700 yhtyeen joukosta MTV Nordicin Unsigned -kilpailun finaalikierrokselle sijoittuen kahdeksanneksi. Yhtyeen demo valittiin kuukauden parhaaksi muun muassa Rumbassa, Soundissa ja Imperiumissa.


title: Widescreen Mode

text: Widescreen Moden debyyttialbumi "Until The End" julkaistiin marraskuun 14. päivä vuonna 2007. Se nousi ensimmäisellä viikolla Suomen viralliselle albumilistalle sijalle 34. Single "Everlasting Bomb" (albumilta Until The End) nousi Suomen virallisella latauslistalla sijalle yksi kesän 2007 aikana.


title: Widescreen Mode

text: "Serotonin" albumilta "The Hanging Man" oli Suomen virallisen latauslistan sijalla 1. viikolla 10.


title: Widescreen Mode

text: Vuonna 2009 julkaistun Hanging Man-albumin jälkeen yhtye kiersi Suomea ja vietti hiljaiseloa.


title: Widescreen Mode

text: Vuonna 2010 yhtye julkaisi uutta materiaalia, kun se julkaisi If Tomorrow Comes-kappaleesta musiikkivideon.


title: Widescreen Mode

text: Widescreen Moden kolmas albumi Fallen from the Sky, julkaistiin joulukuussa 2011. Kolmannelta albumilta singlenä julkaistiin kappale Loaded Gun, josta on julkaistu myös musiikkivideo.


title: Widescreen Mode

text: Yhtye sittemmin ilmoitti Facebook-sivullaan lopettaneensa toimintansa vuonna 2012. Yhtyeen jäsenet sittemmin ovat siirtyneet uusin projekteihin/yhtyeisiin. Bassokitaristi Janne Steenroos liittyi Stone Soul-yhtyeeseen ja laulajana toiminut Samu Brusila on vaikuttanut Concrete Swine-nimisessä yhtyeessä. Yhtyeen lopetettua rumpalina toiminut Janne Aaltonen ja kitaristi Janne Lahtinen ovat työstäneet projektimuotoisesti uutta musiikkia.Albumit


title: Widescreen Mode

text: Singlet


title: Widescreen Mode

text: Musiikkivideot


title: Ansbach

text: Ansbach on kaupunki Baijerin osavaltiossa, eteläisessä Saksassa. Se on Mittelfrankenin hallintopiirin hallintokeskus, ja sijaitsee noin 40 kilometriä lounaiseen Nürnbergistä. Ansbach on niin kutsuttu piiritön kaupunki (), eli se ei kuulu mihinkään Saksan piirikunnista. Vuoden 2011 väestönlaskennassa siellä oli 39 491 asukasta. Pinta-alaltaan, 99,92 neliökilometriä, se on Baijerin osavaltion viidenneksi suurin kaupunki. Sen asukastiheys on 407 as./km².


title: Ansbach

text: Varhaisin maininta Ansbachista kaupunkina on peräisin vuodelta 1221. Kaupunki siirtyi Hohenzollern-suvun hallintaan vuonna 1331. Hohenzollernien noustessa Brandenburgin vaaliruhtinaiksi, Ansbach ei kuitenkaan yhdistynyt Brandenburgin kanssa vaan jäi itsenäiseksi Brandenburg-Ansbachin rajakreivikunnaksi. Sen viimeinen rajakreivi oli Karl Alexander (1736–1806), joka luovutti alueensa Ansbachissa ja Bayreuthissa Preussille.


title: Ansbach

text: Ansbachin kaupunkiin on liitetty seuraavat kunnat:


title: Multiplekseri

text: Multiplekseri (MUX) on elektroninen laite, jolla voidaan valita yksi useasta sisään tulevasta signaalista ja ohjata se ulostuloon. Signaalit voivat olla sovellusalueesta riippuen analogisia tai digitaalisia.


title: Multiplekseri

text: Digitaalitekniikassa multiplekseri on laite, jolla on formula_1 digitaalista sisääntuloa, ja formula_2 ohjausbittiä, joiden kanssa valitaan yksi sisääntulo ulostuloon. Esimerkiksi 16-to-1 -multiplekserillä on 16 sisääntuloa ja yksi ulostulo. Tällainen multiplekseri tarvitsee neljä ohjausbittiä.


title: Karl Ludwig Harding

text: Karl Ludwig Harding (29. syyskuuta 1765 – 31. elokuuta 1834) oli saksalainen tähtitieteilijä. Hänen merkittävyytensä perustuu asteroidi 3 Junon löytöön 1. syyskuuta 1804.


title: Albert R. Broccoli

text: Albert Romolo Broccoli (5. huhtikuuta 1909 New York, New York – 27. kesäkuuta 1996 Beverly Hills, Kalifornia), tunnettiin myös lempinimellään ”Cubby”, oli yhdysvaltalainen elokuvatuottaja. Broccoli tuotti yli 40 elokuvaa, useimmat niistä Yhdistyneessä kuningaskunnassa. Hän oli mukana perustamassa elokuvatuotantoyhtiöitä Danjaq, LLC ja EON Productions. Parhaiten Broccoli tunnetaan tuottamistaan James Bond -elokuvista.


title: Albert R. Broccoli

text: Broccoli syntyi Yhdysvalloissa, minne hänen isänsä ja setänsä olivat muuttaneet Calabriasta vuosisadan vaihteessa; hän kasvoi Long Islandilla setänsä omistamalla maatilalla, jolla viljeltiin parsakaalia. Serkkunsa Pat DeCiccan innoittamana Broccoli lähti Hollywoodiin, missä hän tutustui muun muassa Howard Hughesiin. Hughes palkkasi hänet apulaisohjaajaksi elokuvaansa "Lainsuojaton". Toisessa maailmansodassa Broccoli palveli laivastossa.


title: Albert R. Broccoli

text: 1950-luvulla Broccoli perusti Irving Allenin kanssa Warwick Films -tuotantoyhtiön ja ryhtyi tuottamaan elokuvia Britanniassa, jossa riittävästi paikallista työvoimaa hyödyntävät tuotannot saivat huomattavan määrän valtionapua. Ensimmäinen Broccolin tuottama elokuva oli vuonna 1954 ensi-iltansa saanut "Punaiset paholaiset", jonka pääosassa oli Alan Ladd.


title: Albert R. Broccoli

text: James Bond -elokuvia Broccoli alkoi tuottaa yhteistyössä osaan Flemingin teoksista elokuvaoption hankkineen Harry Saltzmanin kanssa. Vuonna 1975 Saltzman myi osuutensa United Artistsille. Vuoden 1968 "Chitty Chitty Bang Bangia" lukuun ottamatta Broccoli omisti käytännössä koko lopun uransa James Bond -elokuville. Niitä tehtiin hänen kuolemaansa mennessä kaikkiaan 17 kappaletta, mutta vuoden 1995 elokuvan "007 ja kultainen silmä" tuottivat jo hänen tyttärensä Barbara Broccoli ja ottopoikansa Michael G. Wilson.


title: Albert R. Broccoli

text: Vuonna 1982 Broccoli sai Yhdysvaltain elokuva-akatemian Irving G. Thalbergin muistopalkinnon ja vuonna 1987 kuningatar Elisabet II nimitti hänet Brittiläisen imperiumin ritarikunnan upseeriksi (OBE).


title: Albert R. Broccoli

text: Broccoli oli kolmesti naimisissa: ensin Gloria Blondellin kanssa 1940–1945 ja Nedra Clarkin kanssa 1951–1956, sitten Dana Wilsonin kanssa vuodesta 1959 kuolemaansa saakka. Kolmannesta liitostaan hänellä oli kaksi tytärtä, Tina Broccoli-Brewster ja Barbara Broccoli, sekä poika Tony Broccoli. Lisäksi perheeseen kuului Michael G. Wilson, Danan poika aiemmasta liitosta.


title: Albert R. Broccoli

text: Broccolin omaelämäkerta "When The Snow Melts" julkaistiin postuumisti vuonna 1998.


title: Amberg

text: Amberg on kaupunki Baijerin osavaltiossa, itäisessä Saksassa. Se sijaitsee Oberpfalzin hallintopiirissä, Vils-joen varrella noin 60 kilometriä itään Nürnbergistä. Amberg on niin kutsuttu piiritön kaupunki (), eli se ei kuulu mihinkään Saksan piirikunnista. Vuoden 2011 väestönlaskennassa siellä oli 41 911 asukasta. Sen pinta-ala on 50,04 neliökilometriä ja asukastiheys 888 as./km².


title: Amberg

text: Varhaisin tunnettu maininta Ambergista on vuodelta 1034, jolloin se tunnettiin nimellä "Ammenberg". Keskiajalla kaupunki oli huomattava raudan, rautamalmin ja suolan kauppapaikka. Se sai kaupunginoikeudet vuonna 1294.


title: Amberg

text: Kolmikymmenvuotisessa sodassa Amberg siirtyi Baijerille, ja jo uskonpuhdistuksen kokeneena kaupunkina se kääntyi muun Oberpfalzin ohella jälleen katoliseksi. Raudalla ja rautamalmilla rikastunut kaupunki rakennutti ympärilleen jättiläismäisen linnoituksen, johon kuului yli 100 tornia ja usean kilometrin pituinen muuri. Oberpfalzin hallintopaikka siirrettiin Ambergista Regensburgiin vuonna 1810.


title: Amberg

text: Vuoden 1972 heinäkuun alussa kaupunkiin liitettiin alueuudistuksen yhteydessä Ammersrichtin, Gailohin, Karmensöldenin ja Raigeringin paikkakunnat.


title: Sergei Beljavski

text: Sergei Ivanovitš Beljavski (; 7. joulukuuta 1883 Pietari – 13. lokakuuta 1953 Leningrad) oli venäläinen tähtitieteilijä. Hän työskenteli muun muassa Simeizin observatoriossa Krimillä ja toimi vuosina 1937–1944 Pulkovon observatorion johtajana.


title: Sergei Beljavski

text: Beljavski löysi uransa aikana 36 asteroidia, jotka ovat numerojärjestyksessä:


title: Oneirokset

text: Oneirokset () olivat kreikkalaisessa mytologiassa unien jumalia, joiden lukumääräksi mainitaan tuhat.


title: Oneirokset

text: Hesiodoksen mukaan oneirokset olivat Nyksin poikia. Hyginus kertoo Nyksin saaneen heidät Ereboksen kanssa. Ovidius puolestaan kuvaa oneirokset Hypnoksen pojiksi.


title: Oneirokset

text: Homeroksen mukaan unet tulevat Okeanos–meren länsirannikolta sijaisevista pimeistä luolista, josta ne lentävät uniin. Toisaalla hän kertoo, että unet tulevat kahden eri portin läpi: norsunluusta tehdyn portin läpi kulkevat hämäävät ihmisiä unissa harhoina, mutta kiillotetusta sarvesta tehdyn portin läpi kulkevat kertovat totuuden.


title: Oneirokset

text: Oneiroksista nimetään kolme: Morfeus, joka esiintyy ihmishahmossa, Fobetor, joka esiintyy eläiminä, ja Fantasos, joka esiintyy elottomina esineinä. Nämä kolme esiintyivät kuninkaiden ja kenraalien unissa, kun taas muut näyttäytyivät tavallisille ihmisille.


title: Kroatia olympialaisissa

text: Kroatia osallistui olympialaisiin ensimmäisen kerran itsenäisenä maana Albertvillen 1992 talviolympialaisissa. Sitä ennen kroatialaisurheilijat edustivat Jugoslaviaa. Ensimmäiset mitalinsa Kroatia voitti Barcelonan 1992 kesäolympialaisissa ja ensimmäisen kultamitalinsa neljä vuotta myöhemmin Atlantan kesäkisoissa.


title: Kroatia olympialaisissa

text: Kroatian menestyksekkäin laji mitalimäärällä mitattuna olympialaisissa on Alppihiihto, josta Janica Kostelić on yksinään kerännyt neljä kultaa ja kaksi hopeaa. Hänen veljellään Ivica Kostelićilla on neljä hopeamitalia. Kesälajeissa Kroatia on kerännyt eniten mitaleja yleisurheilusta.


title: Joukkopsykologia

text: Joukkopsykologia tai massapsykologia on psykologian haara, joka tutkii järjestymättömiä joukkoja ja yksilöä joukon jäsenenä. Joukkopsykologia on sosiaalipsykologian haara.


title: Joukkopsykologia

text: Tavalliset ihmiset voivat saavuttaa enemmän vaikutusvaltaa toimimalla yhdessä. Suuret ihmisjoukot voivat vaikuttaa joskus nopeasti ja voimakkaastikin sosiaaliseen tapaan, joka vallitsee yhteiskunnassa ja se herättää aina polemiikkia.


title: Joukkopsykologia

text: Gustave Le Bonin mukaan ("Joukkosielu") yksilöiden toimia ohjaa tietoinen ja rationaalinen, joukkojen toimintaa sitä vastoin piilotajuinen ja irrationaalinen aines. Gabriel Tarden mukaan vellova massa on ihmiskunnan sosiaalinen alkutila. Massalla ei kuitenkaan ole mitään luovuutta tai aloitteellisuutta, kehityksen ovat aikaansaaneet massasta esiin nousseet poikkeusyksilöt, johtajat. Sigmund Freud ("Joukkopsykologia ja egoanalyysi") ja Elias Canetti ("Joukko ja valta") ovat tutkineet myös johtajattomia joukkoja ja niiden psykologista dynamiikkaa.


title: Helpless When She Smiles

text: "Helpless When She Smiles" on toinen single yhdysvaltalaisen poikabändi Backstreet Boysin kuudennelta studioalbumilta "Unbreakable", joka julkaistiin 30. lokakuuta 2007. Single, jonka tuotti John Shanks, julkaistiin 15. tammikuuta 2008. Kappale vuoti Internetiin toukokuussa 2007 yhdessä "Happily Never After" -kappaleen kanssa, joka ei ikinä päätynyt levylle Unbreakable.


title: Helpless When She Smiles

text: Yhtye esitti kappaleen livenä ensimmäisen kerran 19. marraskuuta "The Ellen DeGeneres Show" -tv-ohjelmassa.


title: Helpless When She Smiles

text: "Helpless When She Smiles" -kappaleen musiikkivideo kuvattiin 15. marraskuuta Joshua Treen kansallispuistossa Kaliforniassa ja sen ohjasi Bernard Gourley.


title: Helpless When She Smiles

text: Video kuvattiin värillisenä, mutta se muutettiin mustavalkoiseksi. Se sisältää helikopteriotoksia, kuten myös toinen Backstreet Boysin single, "More Than That".


title: Helpless When She Smiles

text: Video nousi "Much More Music Top 10" -listan sijalle yksi.


title: Helpless When She Smiles

text:
CD Osa 1
CD Osa 2
CD Promo Remix-versiot


title: Helpless When She Smiles

text: USA:ssa "Helpless When She Smiles" onnistui nousemaan vain "Hot Adult Contemporary" -listalle, jolla se debytoi sijalla 52. Single ei noussut lainkaan Billboard Hot 100 -listalle. Kappaletta ei, outoa kyllä, ikinä julkaistu CD-formaattina Britanniassa, joten se täytyi kyseisessä maassa ladata internetistä. Singleä ei mainostettu lainkaan, joten vain muutamat ihmiset tiesivät etukäteen sen julkaisemisesta.


title: Luboš Kohoutek

text: Luboš Kohoutek (s. 29. tammikuuta 1935) on tšekkiläinen tähtitieteilijä.


title: Luboš Kohoutek

text: Kohoutek syntyi Zábřehissa. Hän opiskeli vuoteen 1958 fysiikkaa ja tähtitiedettä Brnossa ja Prahassa. Hän muutti vuonna 1970 Saksaan ja saavutti suurimman julkisuutensa löytöjensä myötä 1970-luvulla.


title: Luboš Kohoutek

text: Kohoutek löysi kuuluisan Kohoutekin komeetan (C/1973 E1) 7. maaliskuuta 1973. Hän löysi myös 75P/Kohoutekin ja 76P/West-Kohoutek-Ikemuran sekä kymmeniä asteroideja, joiden joukossa ovat 1865 Cerberus (1971) ja 1999 Hirayama (1973).


title: Ukraina olympialaisissa

text: Ukraina osallistui olympialaisiin ensimmäisen kerran itsenäisenä maana Lillehammerin 1994 talviolympialaisissa, kesäkisoissa se esiintyi ensimmäistä kertaa Atlantassa 1996. Tätä ennen sen ukrainalaisurheilijat olivat edustaneet Neuvostoliittoa ja vuonna 1992 yhdistetynyttä joukkuetta. Maan menestynein olympiaurheilija on neljä kultamitalia voittanut uimari Jana Klotškova.


title: Makedonian lippu (Kreikka)

text: Makedonian lippu (, eli Kreikan Makedonian lippu) on Verginan aurinko kuudellatoista säteellä sinisellä alalla. Kreikan Makedonian kolme periferiaa (Länsi-Makedonia, Keski-Makedonia ja Itä-Makedonia ja Traakia) käyttävät Verginan aurinkoa lipussaan.


title: Slovakia olympialaisissa

text: Slovakia osallistui olympialaisiin ensimmäisen kerran itsenäisenä maana talviolympialaisiin Lillehammerin 1994 talvikisoissa ja kesäolympialaisiin Atlantassa 1996. Ennen Tšekkoslovakian hajoamista slovakialaiset edustivat Tšekkoslovakiaa.


title: Slovakia olympialaisissa

text: Slovakia on saanut olympiamitaleja kuudessa eri kesäurheilumuodossa ja kahdessa eri talviurheilumuodossa. Maan menestynekkäin urheilulaji on melonta, jossa se on menestynyt sekä ratamelonnassa että koskipujottelussa. Suurin osa Slovakian olympiamitaleista on tullut melonnasta. Maan menestyksekkäimmät olympiaurheilijat ovat veljekset Pavol ja Peter Hochschorner, jotka ovat voittaneet miesten kanadalaiskaksikkojen olympiakultaa kolmesti. Talviolympialaisissa maan menestykseikkäin laji on ampumahiihto kaksinkertaisen olympiavoittajan Anastasija Kuzminan ansiosta.


title: Ciarán Hinds

text: Ciarán Hinds [ˈkɪərɔːn ˈhaɪndz] (s. 9. helmikuuta 1953 Belfast, Pohjois-Irlanti) on pohjoisirlantilainen näyttelijä. Hän syntyi Belfastissa katolilaiseen perheeseen. Hän opiskeli St. Malachy’s Collegessa ja sitten lakia Belfastin yliopistossa, mutta siirtyi Royal Academy of Dramatic Artiin.


title: Ciarán Hinds

text: Hinds aloitti uransa teatterissa, mutta on nykyisin tullut tunnetuksi myös elokuvista ja televisiosta. Hän on muun muassa esittänyt Julius Caesaria televisiosarjassa "Rooma" ja Mance Rayderia sarjassa "Game of Thrones".


title: Ciarán Hinds

text: Elokuvia, joissa Hinds on esiintynyt, ovat muun muassa "Veronica Guerin" (2003), "" (2003), "München" (2005), "Matkalla Beetlehemiin" (2006) ja "Miami Vice" (2006).


title: Jeprem

text: Jeprem (tai Efraim, k. 1835) toimi Armenian katolikoksena vuosina 1809–1830. Hänet tunnettiin ennen katolikokseksi valintaansa, aikaansaavana, rohkeana ja tarmokkaana miehenä, mutta virkakaudellaan hän oli heikko ja saamaton. Hänen aikanaan kuitenkin nykyisen Armenian alue liitettiin Venäjään vuonna 1828, mitä armenialaiset pitivät hyvänä asiana tulevia itsenäisyyspyrkimyksiä ajatellen, alue kun kuului aiemmin Persiaan. Jepremiä seurasi katolikoksena Hovhannes Karbi.


title: Makedonian tasavallan lippu

text: Makedonian tasavallan lippu (, "zname na Republika Makedonija") on Makedonian tunnus. Lipussa on punaisella pohjalla keltainen nouseva aurinko, jonka kahdeksan sädettä ulottuvat lipun reunoille asti. Aurinko edustaa "uutta vapauden aurinkoa", joka esiintyy Makedonian kansallislaulussa "Denes nad Makedonijassa":


title: Makedonian tasavallan lippu

text: Ennen vuotta 1995 lipussa oli Verginan aurinko, mikä johti Kreikan esittämiin protesteihin symbolin alkuperän vuoksi. Aurinko jouduttiin vaihtamaan.


title: Makedonian tasavallan lippu

text: Vuoteen 1992 asti, kun Makedonian sosialistinen tasavalta oli osa Jugoslavian sosialistista liittotasavaltaa, maalla oli käytössä punainen lippu, jonka yläkulmassa oli kultareunainen tähti.


title: Matkalla tuntemattomaan

text: Matkalla tuntemattomaan on Pelle Miljoona Oy -yhtyeen studioalbumi vuodelta 1981. Se on yhtyeen toinen, ja Pelle Miljoonan seitsemäs albumi.


title: Matkalla tuntemattomaan

text: Kaikki kappaleet säveltänyt Ari Taskinen ja sanoittanut Pelle Miljoona, ellei toisin mainita.


title: Radio Kebab

text: Radio Kebab on Pelle Miljoona Oy -yhtyeen studioalbumi vuodelta 1982. Se on yhtyeen kolmas ja viimeiseksi jäänyt, ja Pelle Miljoonan kahdeksas albumi. Radio Kebab äänitettiin syksyllä 1982 Finnvoxissa. Levyllä on käytetty enemmän huomiota rytmiikkaan kuin aikaisemmin.


title: Radio Kebab

text: Kaikki kappaleet säveltänyt Ari Taskinen, sanoittanut Pelle Miljoona sekä sovittanut Ari Taskinen ja Pelle Miljoona.


title: Radio Kebab

text: A-puoli


title: Radio Kebab

text: B-puoli


title: Radio Kebab

text: CD:n bonuskappaleet


title: Nikolai Kardašov

text: Nikolai Semjonovitš Kardašov (; s. 25. huhtikuuta 1932 Moskova) on venäläinen astrofyysikko.


title: Nikolai Kardašov

text: Kardašovista tuli Venäjän tiedeakatemian täysjäsen 21. maaliskuuta 1994. Hän kehitti Kardašovin asteikon (1964).


title: Hovhannes Karbi

text: Hovhannes Karbi (tai Hovhannes/Johannes VIII) toimi Armenian katolikoksena vuosina 1831–1842. Hänen kaudellaan Venäjän tsaari Nikolai I vieraili Armeniassa lokakuussa vuonna 1837 ensimmäisenä tsaarina. Tällöin Nikolai I pyysi katolikosta kertomaan, mitä Armenian kansa tarvitsisi, ja hänellä oli mukanaan kirjurit pitkän luettelon tekoa varten. Hovhannes kuitenkin pilasi mahdollisuuden pyytämällä ainoastaan maalle vahvaa puolustusta ja kahdelle veljenpojalleen aatelisarvoa, eikä lisännyt pyyntöihin mitään edes tsaarin erikseen kysyessä.


title: Hovhannes Karbi

text: Hovhanneksen kuoltua huomattiin myös se ikävä seikka, että hän ei, toisin kuin oli tapana, testamentannut omaisuuttaan johtamalleen kirkolle, vaan sukulaisilleen ja parille tuttavalleen. Tämä oli sopimatonta siinäkin mielessä, että omaisuus oli isolta osin kertynyt katolikoksen saamina lahjoina, jotka periaatteessa oli mielletty lahjaksi kirkolle. Sukulaiset kohtasivat kuitenkin monia vastoinkäymisiä, minkä vuoksi rahoista ei ollut heille juurikaan iloa. Hovhannesta seurasi katolikoksena Nerses V.


title: Iosif Šklovski

text: Iosif Samuilovitš Šklovski (; 1. heinäkuuta 1916 Hluhiv – 3. maaliskuuta 1985 Moskova) oli venäläinen tähtitieteilijä. Hän opiskeli Moskovan valtionyliopistolla ja työskenteli myöhemmin sen astronomisessa Sternberg-instituutissa. Hänelle myönnettiin Leninin palkinto (1960) ja Bruce-mitali (1972).


title: Rule the World

text: Rule the World on englantilaisen poikabändi Take Thatin viides single "Beautiful World" -albumilta, tosin se löytyy vain albumin "Tour Souvenir Edition" -erikoispainoksesta.


title: Rule the World

text: "Rule the World" tehtiin "Tähtisumua"-elokuvaa varten ohjaaja Matthew Vaughnin pyynnöstä. Kappale ei ole mukana elokuvan soundtrackillä, mutta se soi elokuvassa lopputekstien aikana.


title: Rule the World

text: Kappaleeseen tehtiin myös musiikkivideo, joka kuvattiin Lontoon Abbey Road Studios -studiolla. Video sai ensiesityksensä ITV-televisiokanavalla 22. syyskuuta 2007.


title: Get Yer Boots On – The Best of Slade

text: Get Yer Boots On – The Best of Slade on brittiläisen rockyhtye Sladen kokoelma-albumi, joka julkaistiin vuonna 2004.


title: Juri Andronov

text: Juri Vladimirovitš Andronov (, s. 6. marraskuuta 1971) on venäläinen kävelijä, jonka päämatka on 50 kilometriä.


title: Juri Andronov

text: Andronov sijoittui Ateenan olympialaisissa 2004 yhdeksänneksi 50 kilometrillä. Samana vuonna hän sijoittui maailmancupin kolmoseksi.


title: Juri Andronov

text: Andronovin kävelyuran paras saavutus on 50 kilometrin EM-pronssi vuodelta 2006. Samana vuonna hän sijoittui jälleen maailmancupin kolmoseksi.


title: Juri Andronov

text: Barcelonan EM-kisoissa 2010 Andronov oli kymmenes 50 kilometrin kävelyssä. Maailmancupissa hän oli kahdestoista.


title: Juri Andronov

text: Andronov jäi toukokuussa 2014 kiinni dopingin käytöstä ja sai kahden vuoden kilpailukiellon.


title: Yhdyskoneisto

text: Yhdyskoneisto eli compound on höyrykonetyyppi, jossa on kaksi erikokoista työsylinteriä.


title: Yhdyskoneisto

text: Yhdyskoneistossa kattilasta tuleva höyry menee ensin korkeapainesylinteriin, josta edelleen laajempaan matalapainesylinteriin. Järjestelmä on yksinkertaisempi rakentaa kuin kaksoiskoneisto. Vetureissa menetelmä oli haitaksi, tehon puute teki vetureista laiskoja kiihtymään. Sen tähden esimerkiksi Sk3 eli "Mummo" -vetureissa on kuljettajan puoleisessa kyljessä erityinen ohitus- eli piiskaventtiili jota käytettäessä veturi muuttui hetkeksi kaksoiskoneistolliseksi. Samoin Hr2 ja Hr3 eli "Hurrikaani" -vetureissa, jotka myös olivat yhdyskoneistollisia, oli hiukan kehittyneempi puoliautomaattinen "Mellin" -tyyppinen piiskaventtiili; se oli kytkettävä käsin päälle liikkeelle lähdettäessä mutta kytkeytyi automaattisesti päältä kun valtaventtiili suljettiin lähtökiihdytyksen päättyessä. Koneistotyyppiä edustavia vetureita on säilynyt muutamia. Yksi Sk 3 veturi, numero 400, on Suomen Rautatiemuseossa; Tk2 numero 419, on Haapamäen höyryveturipuistossa ulkoisesti kunnostettuna, Tk 2 numero 418 on muistomerkkinä Junction Cityssä, Oregon, USA ja numero 407 säilytyksessä Närpiössä.


title: Yhdyskoneisto

text: Samalla periaatteella toimiva compound- eli kaksipaisuntahöyrykone oli toisaalta mainittujen ominaisuuksiensa takia hyvin tyypillinen tervahöyryissä ja muissa pienissä höyrylaivoissa, kuten Savonlinnan maakuntamuseossa näytteillä olevassa höyrylotja Mikossa.


title: Jennifer Tilly

text: Jennifer Tilly (oikealta nimeltään Jennifer Elizabeth Chan; s. 16. syyskuuta 1958 Los Angeles, Kalifornia) on yhdysvaltalainen Oscar-ehdokkuuden saanut näyttelijä ja World Series of Poker -rannekkeen voittanut pokerinpelaaja. Vaikka Tilly on tunnetuimpia naispuolisia pokerinpelaajia, hän on saavuttanut eniten kuuluisuutta Hollywood-näyttelijänä. Tilly on näytellyt sekä elokuvissa, televisiossa että teatterissa.


title: Jennifer Tilly

text: Tilly teki läpimurtonsa elokuvassa "Loistavat Bakerin pojat" (1989) ja sai Oscar-ehdokkuuden parhaasta naissivuosasta Woody Allenin elokuvassa "Luotisade Broadwaylla" (1994). Vuonna 1997 Tilly esitti Samantha Colea komediaelokuvassa "Valehtelija, valehtelija", ja vuonna 2000 hän esitti stripparia elokuvassa "Dancing at the Blue Iguana". Hän on myös esiintynyt "Tappajanukke Chucky" -elokuvissa Tiffany-nuken äänenä. Hän ääninäyttelee "Family Guy" -piirrossarjassa Bonnie Swansonia. Tilly on seurustellut pokerinpelaaja Phil Laakin kanssa vuodesta 2005 lähtien.


title: Jennifer Tilly

text: Jennifer Tilly on tullut tunnetuksi hidasälyisten, mutta uhkeiden tyttöystävien ja vaimojen rooleista. Tillyn tavaramerkkinä on ainutlaatuinen pikkutyttömäinen kuiskiva ääni, kurvikkaat ja uhkeat muodot ja pirteä persoona.


title: Jennifer Tilly

text: Jennifer Elizabeth Chan syntyi Los Angelesin Harbor Cityssä Kaliforniassa 16. syyskuuta vuonna 1958. Jennifer on Harry Chanin ja Patricia "Pat" (omaa sukua Tilly) toinen lapsi. Jenniferin isä työskenteli käytettyjen autojen kauppiaana, ja äiti on kanadalainen opettaja ja entinen teatterinäyttelijä. Harry oli kiinalaista syntyperää ja Patricia-äiti oli irlantilaista, suomalaista ja alkuperäiskansallista syntyperää. Jenniferillä on myös vanhempi veli nimeltä Steve ja kaksi nuorempaa sisarta Margaret "Meg" (s. 1960) ja Rebecca "Becky" (s. 1961).


title: Jennifer Tilly

text: Tillyn vanhemmat erosivat vuonna 1963 Jenniferin ollessa viisivuotias. Jennifer sisaruksineen kasvatti Patricia-äiti ja isäpuoli John Ward Texada Islandin maaseudulla Kanadan Brittiläisessä Kolumbiassa. Patricia erosi uudestaan Jenniferin ollessa 16-vuotias. Patricia lastensa kanssa muutti Brittiläisen Kolumbian Victoriaan, missä Tillyn lapset kävivät Belmont High Schoolia. High schoolissa kaikki kutsuivat Jenniferiä, Megiä ja Beckyä kolmeksi muskettisoturiksi. High schoolista Jennifer valmistui vuonna 1976. Jennifer valmistui Missourin Stephens Collegesta teatterin ja taiteen tutkinnolla. Valmistumisensa jälkeen Jennifer muutti takaisin synnyinkaupunkiinsa Los Angelesiin, missä hän myi voileipiä toimistorakennuksissa odotellessaan pääsyään viihdeteollisuuteen.


title: Jennifer Tilly

text: Tilly aloitti näyttelijänuransa Hollywoodin teatterituotannoissa. Hänen ensimmäinen työnsä oli draamanäytelmässä "Vanities", joka oli Tillyn suosikkinäytelmä kouluaikoina. "Vanities" toi Tillylle Dramalogue-palkinnon. Tilly liittyi Group Repertory Theateriin, jossa hän esiintyi näytelmissä "Haudattu lapsi", "In the Summer House" ja "Bakkhantit". Hän myös näytteli "Baby With the Bathwater" -näytelmässä Los Angeles Public Theatressa. Tilly on näytellyt myös näytelmissä "Boy’s Life", "Tartuffe" ja "The Wood Gatherers". Näytellessään teatterituotannoissa televisio- ja elokuvayhtiöt alkoivat heti soitella Tillylle tämän ainutlaatuisen äänen ja kiinalais-intiaaniverestä johtuvan ulkonäkönsä ansiosta.


title: Jennifer Tilly

text: Tilly jatkoi teatterista television pariin, mistä hän sai pieniä vierailurooleja. Television kautta Tilly jatkoi elokuviin; elokuvadebyyttinsä Tilly teki vuonna 1984 romanttisessa komediaelokuvassa "Kohtalokas kuva", jossa pääosia näyttelevät Demi Moore ja Jon Cryer. Tilly sai ensimmäinen pääosansa elokuvassa heti elokuvadebyyttinsä jälkeen komediasta "Autokoulun apuluokka" (1985). Tillyllä oli toistuva vierailurooli Gina Srignolina televisiosarjassa "Hill Street Blues". Sarjassa Gina oli gangsterin leski, joka ihastuu etsivä Henry Goldblumeen. Tilly teki vuonna 1986 vierailuroolin komediasarjaan "Terveydeksi", jossa Tilly näytteli Frasier Cranen (Kelsey Grammer) viettelevää, mutta hölmöä deittiä sarjan neljännellä tuotantokaudella. Tilly teki samanlaisen vierailuroolin "Terveydeksi"-sarjan spin-off-sarjaan "Frasier" vuonna 2004 sen yhdennellätoista tuotantokaudella. Tilly esiintyi vuonna 1987 Garryn tyttöystävänä "It’s Garry Shandling’s Show’ssa", jota esitettiin Showtimella. Tilly oli "It’s Garry Shandling’s Show’sta" ehdokkaana CableACE-palkinnon saajaksi vuonna 1989.


title: Jennifer Tilly

text: Tilly teki 1980-luvun lopussa monia halpoja komediaelokuvia, joita olivat muun muassa "Kundi mekossa – kaksi parhaassa" (1987) ja "Vuokratut huulet" (1988). Tilly teki myös sivuroolit Neil Jordanin fantasiakomediaan "Haamuhotelli" (1988), high school -komediaan "Johnny Be Good" (1988) ja uhkapelielokuvaan "Antaa palaa!" (1989). Tilly teki läpimurtonsa elokuvassa "Loistavat Bakerin pojat" (1989) Blanche "Monica" Moran -nimisenä laulavana tarjoilijana, joka laulaa "The Candy Manin". Monica Moranin roolin oli kirjoittanut Steve Kloves erityisesti Tillylle. Tilly teki "Loistavien Bakerin poikien" jälkeen rooleja elokuviin "Rakkauden polte" (1991), "Suden varjo" (1992) ja "Made in America" (1993). "Made in America" menestyi taloudellisesti todella hyvin, mutta "Rakkauden polte" ja "Suden varjo" eivät olleet menestyksiä.


title: Jennifer Tilly

text: Tilly voitti vuonna 1993 Theatre World -palkinnon roolisuorituksestaan Cliona off-Broadway-näytelmässä "One Shoe Off" (1993). "One Shoe Off" -näytelmää esitettiin 55 näytöksen ajan. Näytelmä sai ensi-iltansa 16. maaliskuuta 1993 ja suljettiin 2. toukokuuta 1993. Tillyllä oli yksi pääosista lyhytikäisessä komediasarjassa "Key West" (1993), jossa Tilly näytteli prostituoitua.


title: Jennifer Tilly

text: Tilly sai Oscar-ehdokkuuden parhaasta naissivuosasta roolisuorituksestaan gangsterin vaimo Olive Nealina Woody Allenin elokuvasta "Luotisade Broadwaylla" (1994). Vuonna 1994 Tillyllä oli myös sivurooli toimintaelokuvassa "Pakotie", jossa hänen vastanäyttelijöinään ovat Alec Baldwin ja Kim Basinger. Tilly näytteli naispääosan televisioelokuvassa "Heads – puuttuvat päät" (1994), joka on genreltään rikoskomedia. "Puuttuvat päät" sai yhteensä seitsemän Gemini-palkintoehdokkuutta, joista se voitti yhden. Tilly oli ehdolla parhaan naispääosan Geminiin. Vuonna 1995 Tilly sijoittui sijalle 23 "Celebrity Sleuthin" vuoden 25 seksikkäintä naista -listalle. Samana vuonna Tilly näytteli independent-elokuvissa "Embrace of the Vampire", "Rukouslintu", "Man with a Gun – ammattina tappaja" ja "The Pompatus of Love".


title: Jennifer Tilly

text:
Tilly näytteli toista naispääosaa Wachowskin veljeksien neo-noir-tyylisessä trillerielokuvassa "Bound" (1996), joka kertoo Violetin (Tilly) ja Corkyn (Gina Gershon) lesbosuhteesta, ja heidän suunnitelmastaan varastaa mafialle kuuluvat kaksi miljoonaa dollaria. "Bound" oli vuoden 1996 puhutuimpia elokuvia. Elokuvassa Tillyn ja Gershonin keskinäistä seksikohtausta on sanottu kaikkien aikojen kuumimmaksi. Tilly oli roolisuorituksestaan ehdokkaana Saturn-palkinnon ja MTV Movie Awardin saajaksi vuonna 1997. Tilly voitti Portugalissa Fantasporton International Fantasy -palkinnon.
"Boundin" jälkeen Tilly näytteli elokuvissa "American Strays – kohtalon matkassa" (1996), Samantha Colea Jim Carreyn menestystä saaneessa komediaelokuvassa "Valehtelija, valehtelija" (1997), "Uusi ura takaa-ajettuna" (1997) ja "Tuo tyttö on minun" (1998). Samantha Colen roolista Tilly sai Blockbuster Entertainment -palkintoehdokkuuden vuonna 1998. Tilly on saanut myös suosiota ääninäyteltyään tappajanukke Tiffany Ray'ta "Tappajanukke Chucky" -elokuvasarjan neljännessä osassa "Chuckyn morsian" (1998) ja rouva Camille Stouta elokuvassa "Stuart Little – pieni suuri hiiri" (1999). "Chuckyn morsian" -elokuvasta Tilly sai Fantafestivalin (Italia) paras naispääosa -palkinnon vuonna 2000. Lisäksi hän oli ehdokkaana parhaan naispääosan Saturn-palkintoon vuonna 1999. Vuonna 1999 Tilly lainasi ääntään Piloffille animaatioelokuvaan "Bartok Suurenmoinen", ja alkoi samana vuonna ääninäytellä piirrossarjassa "Family Guy" Bonnie Swanson -nimistä hahmoa, joka on Griffinien perheen naapuri.


title: Jennifer Tilly

text: Vuonna 2000 Tilly näytteli stripparia ja osa-aikaista dominaa draamaelokuvassa "Dancing at the Blue Iguana". Tilly näytteli todellista juorukolumnisti Louella Parsonsia (1881–1972) Peter Bogdanovichin elokuvassa "Murha vailla syyllistä" (2001). Vuonna 2001 Tilly näytteli yhtä pääosaa Crystal Allenia Clare Boothe Lucen "Naisten" (1936) Broadway-elvytyksessä Cynthia Nixonin ja Kristen Johnsonin kanssa. "Naiset"-näytelmä on myös Tillyn Broadway-debyytti. "Naiset" sai ensi-iltansa 8. marraskuuta 2001 American Airlines Theatressa ja sitä esitettiin 77 näytöstä, kunnes näytelmä suljettiin 13. tammikuuta vuonna 2002. Tilly ääninäyttelee Celia Maeta animaatioelokuvassa "Monsterit Oy" (2001), joka menestyi sekä taloudellisesti että kriittisesti; elokuva tuotti maailmanlaajuisesti yli 561 miljoonaa dollaria.


title: Jennifer Tilly

text: Ikääntyessään Tilly alkoi etsiä dramaattisia rooleja. Tilly näytteli Fanny Minaferia televisioelokuvassa "Mahtavat Ambersonit" (2002), joka on uudelleenfilmatisointi Orson Wellesin samannimisestä elokuvasta vuodelta 1942. Vuonna 2003 Tilly näytteli Walt Disney Picturesin kauhukomediassa "Kummituskartano" Madame Leota. "Kummistuskartanossa" hänen vastanäyttelijänään on Eddie Murphy. Vuonna 2004 Tilly uusii ääniroolinsa Tiffanyna "Seed of Chuckyssa". Elokuvasarjan viimeisessä osassa Tilly tekee kaksoisroolin Tiffanyn äänenä ja näyttelee myös ohella liioiteltua versiota itsestään. Samana vuonna hän ääninäytteli optimistisen Gracen elokuvassa "Lehmäjengi" ja näytteli draamakomediassa "Saint Ralph – elämän lähtöviivalla", joka sai kiitettävän vastaanoton. Vuonna 2005 Tilly näytteli arvostetussa Terry Gilliamin elokuvassa "Tideland".


title: Jennifer Tilly

text: Tillyllä oli pääosa televisiosarjassa "Hoidon tarpeessa" (2005–2006), jossa hänen vastanäyttelijöinään olivat Henry Winkler ja Stockard Channing. Sarja lopetettiin toukokuussa vuonna 2006. Tähän aikaan Tilly alkoi jakaa aikaansa näyttelijänuran ja pokeriuran välillä. Vuoden 2008 lopussa Tilly palasi hänen elokuva- ja televisiouraansa. Vuonna 2008 Tilly näytteli Miranda Richardsonin kanssa kriittisesti ylistetyssä näytelmässä "Grasses of a Thousand Colors", joka perustuu Wallace Shawnin näytelmään. "Grasses of a Thousand Colorsia" esitettiin Royal Court Theatressa Lontoossa.


title: Jennifer Tilly

text: Vuonna 2009 Tilly teki ensimmäisen kiinalaisen elokuvansa "Empire of Silver", jossa hän näyttelee rouva Landdeckia. Tilly on tehnyt vierailurooleja televisiosarjoihin "C.S.I." (2010), "Drop Dead Diva" (2011) ja "Moderni perhe" (2011).


title: Jennifer Tilly

text: Vuonna 2012 Tilly näytteli Suzannea Broadway-näytelmässä "Älä pukeudu päivälliselle", joka sai ensi-iltansa 26. huhtikuuta. Komedianäytelmää esitettiin kuudenkymmenenyhden näytöksen ajan; näytelmä suljettiin 17. kesäkuuta 2012. Näytelmä sijoittuu vuoden 1960 Pariisiin.


title: Jennifer Tilly

text: Vuonna 2012 Tilly vieraili omana itsenään suositun piirrossarjan "Simpsonit" 24. tuotantokauden neljännessä jaksossa "Gone Abie Gone". Jakso esitettiin Yhdysvalloissa 11. marraskuuta Fox-kanavalla. Jaksossa Lisa innostuu nettipokerista, kun Homer sijoittaa rahaa pankkeja turvallisempaan paikkaan, eli nettipokerisivulle. Lisa tapansa mukaan ennen aloittamista tutustuu kaikkeen mahdolliseen opetusmateriaaliin, minkä vain voi saada käsiinsä. Yksi näistä on Jennifer Tillyn opetus-DVD, jossa hän opettaa voittamaan pokerissa ehkä hieman kyseenalaisin keinoin.


title: Jennifer Tilly

text: Tilly innostui pokerista vuonna 1989, kun hän esiintyi uhkapelielokuvassa "Antaa palaa!". Vuonna 2003 Tilly alkoi pelata pokeria kilpailuissa sen jälkeen, kun hänen poikaystävänsä ja ammattilaispokerinpelaaja Phil "Unabomber" Laak rohkaisi häntä. He tapasivat toisensa World Poker Tourin kutsuturnajaisissa Commerce Casinolla. Phil Laakin kanssa oleminen paransi hänen pokerikykyjään.


title: Jennifer Tilly

text: Tilly todisti kykynsä 27. kesäkuuta vuonna 2005, kun hän voitti Word Series of Pokerin rannerenkaan ja 158 625 dollaria naisten 1000 dollarin No Limit Holdem -tapahtumassa, jossa hän jätti jälkeensä 600 muuta pokerinpelaajaa. WSOP-rannerenkaan voitto on pokerinpelaajien tavoitteena; tämä voitto todellakin nosti Tillyn pokerimaailmaan.


title: Jennifer Tilly

text: WSOP-rannerenkaan voittoa seurasi kolmannen World Poker Tourin Ladies Invitational Tournamentin voittaminen 1. syyskuuta vuonna 2005. Turnaus pidettiin Bicycle Casinossa Los Angelesissa. Televisiohaastattelussa vuonna 2005 Tilly totesi, että siinä vaiheessa uraansa hän on enemmän kiinnostunut jatkamaan pokerinpeluuta kuin näyttelemistä. Tilly on esiintynyt GSN:n Poker Royale -sarjassa ja Poker Superstarsin kolmannella kaudella. Tilly pelasi Celebrity Poker Showdownissa, joka esitettiin 14. kesäkuuta vuonna 2006 Bravo-kaapelitelevisiokanavalla. Tilly esiintyy julkisuudenhenkilönä eikä ammattilaispokerinpelaajana ESPN:n Pro-Am Poker Equalizerin televisiopokeriturnauksessa, vaikka on voittanut WSOP-rannekkeen. Tilly usein pukeutuu avokaulaiseen toppiin ja push up -rintaliiveihin paljastaakseen rintojaan pelatessaan pokeria; tämä on tarkoitus olla häiriötekijä "ei niin vakaville" pokerinpelaajille. Tilly on sanonut, että "juttu on se, että jos ihmiset "oikeasti" pelaavat pokeria, he eivät välitä. Mikään ei heille näytä paremmalta kuin ässäpari. He eivät katsele "sinun pariasi". He katsovat heidän omaa pariaan."


title: Jennifer Tilly

text: Joulukuussa vuonna 2008 Tilly ilmoitti, että hän jää eläkkeelle pokeriurastaan. Kolumnissaan "Bluff Magazinessa" Tilly sanoo, että ei aikoisi lopettaa pokerinpeluuta lopullisesti vaan pitäisi pokeria jatkossa enemmän harrastuksena ja vähemmän urana.


title: Jennifer Tilly

text: Tammikuussa 2010 Tilly palasi jatkamaan pokeriuraansa. Tilly onnistui voittamaan 5000 dollarin (World Poker Tour) No Limit Holdem Bellagio Cup VI:n 9. heinäkuuta vuonna 2010. Hän jätti jälkeensä 90 pelaajaa ja rahasti 124 550 dollaria. Jennifer Tillyn kokonaisvoitto on 738 844 dollaria.


title: Jennifer Tilly

text: Tillyn uusi nousu pokerimaailmassa kiinnitti peliyhtiö Activisionin huomion. Yhtiö pyysi häntä esiintymään heidän vuoden 2006 pelissään World Series of Poker Tournament of Champions. Tilly on saanut pokerimaailmassa lempinimet "The Unabombshell" ja "J Tilla the Killa".


title: Jennifer Tilly

text: Jennifer Tilly oli naimisissa "Simpsonien" kehittäjän ja tuottajan Sam Simonin kanssa vuodet 1984–1991. Tilly oli kihloissa näyttelijä Lou Diamond Phillipsin kanssa vuosina 1992–1994. Vuodesta 2005 alkaen Tilly on seurustellut pokerinpelaaja Phil Laakin kanssa.


title: Jennifer Tilly

text: Tilly rakastaa innokkaasti muotia ja omistaakin 400 paria kenkiä.


title: Megamasso

text: Megamasso on japanilainen j-rock yhtye. Yhtyeen perusti Ayabie-yhtyeen entinen kitaristi Ryouhei vuonna 2006. Yhtyeen tyylilaji on visual-kei. Yhtyeen alkuperäisiin jäseniin kuuluivat Ryohein lisäksi Inzargi (laulu), Gou (basso) ja Yuuta (rummut). Yuuta kuitenkin jätti yhtyeen vuoden 2007 kesäkuussa.


title: Peter Naur

text: Peter Naur (25. lokakuuta 1928 – 3. tammikuuta 2016) oli tanskalainen tietojenkäsittelytieteilijä. Hän oli kehittämässä ALGOL 60 -kieltä ja antoi John Backuksen kanssa nimensä Backus–Naur-muodolle.


title: Peter Naur

text: Naur toimi Kööpenhaminan yliopiston professorina vuosina 1969–1998. Hänestä tuli vuonna 2005 ensimmäinen Turing-palkinnon voittanut tanskalainen.


title: Kaksoiskoneisto

text: Kaksoiskoneisto on höyryveturien tavallisin koneistotyyppi. Siinä höyry jakaantuu kahteen eri syöttöputkeen, jotka menevät omiin sylintereihinsä. Luistit on tahdistettu niin, että poisto- ja imutahdit tapahtuvat vuorotellen. Koneisto on liikkeelle lähdössä ja nousuissa tehokkaampi kuin vanha yhdyskoneisto, ja kiihtyvyys on parempi. Siksi kaksoiskoneisto syrjäyttikin sen varsin nopeasti.


title: Fernando J. Corbató

text: Fernando José Corbató (s. 1. heinäkuuta 1926) on yhdysvaltalainen tietojenkäsittelytieteilijä. Hän syntyi Oaklandissa, Kaliforniassa, ja valmistui California Institute of Technologystä vuonna 1950 sekä Massachusetts Institute of Technologystä 1956. Hänestä tuli jälkimmäisen professori vuonna 1965, ja hän työskenteli siellä eläkkeelle vetäytymiseensä saakka.


title: Fernando J. Corbató

text: Corbatólle myönnettiin vuonna 1990 arvostettu Turing-palkinto.


Timothy Daltonin kolmas James Bond -elokuva oli suunniteltu elokuva, jota ei koskaan tehty.


title: Timothy Daltonin kolmas James Bond -elokuva

text: Timothy Daltonin toinen Bond-elokuva, "007 ja lupa tappaa", oli ollut kaupallinen pettymys, minkä vuoksi sarjan tulevaisuutta alettiin kyseenalaistaa. Dalton totesi lehtihaastattelussa vuonna 1989, että hänellä oli tunne, että elokuva jäisi viimeiseksi Bond-elokuvaksi.


text: Vuonna 1990 aloitettiin uuden Bond-elokuvan esituotanto. Pääosaan kaavailtiin Daltonia. Toukokuussa 1990 Alfonse M. Ruggiero Jr. ja Michael G. Wilson luonnostelivat elokuvalle 17-sivuisen käsikirjoituksen. Elokuvan kuvaukset suunniteltiin alustavasti aloitettavaksi Hongkongissa ja elokuvan ensi-iltaa suunniteltiin loppuvuodeksi 1991. Aiemmissa Bond-tuotannoissa mukana olleet käsikirjoittaja Richard Maibaum ja ohjaaja John Glen lähtivät EON Productionsiltä elokuussa 1990 eivätkä osallistuneet elokuvan tuotantoon.


text: Daily Expressin mukaan Wilson olisi halunnut "Taistelija"-elokuvan ohjaajan Ted Kotcheffin ohjaamaan Daltonin kolmannen Bond-elokuvan. Lehti mainitsi, että myös John Landis, joka oli ollut mukana käsikirjoittamassa elokuvaa "007 rakastettuni", voisi ohjata elokuvan. Variety kirjoitti, että tuotantoryhmä olisi ollut yhteydessä ohjaaja-käsikirjoittaja John Byrumiin, jolle oltaisiin suunniteltu vetovastuuta elokuvasta, sekä "Indiana Jones ja tuomion temppeli" -elokuvan käsikirjoittajiin Willard Huyckiin ja Gloria Katziin, jotka olisivat saaneet tehtäväkseen kirjoittaa alkuperäisen käsikirjoitusluonnoksen uudelleen. Kuvauksia suunniteltiin aloitettavaksi vuoden 1991 alussa Hongkongissa ja ensi-iltaa saman vuoden loppuun mennessä.


text: Kun MGM-Pathé myytiin, yhtiössä tapahtui omistajavaihdoksia, jonka lisäksi myynti aloitti kiistan televisio-oikeuksista. Oikeudenkäynnit panivat Daltonin kolmannen Bond-elokuvan jäihin noin kolmeksi vuodeksi. Toukokuussa 1993 Metro-Goldwyn-Mayerin edustaja kertoi Varietylle, että uuden Bond-elokuvan valmistelut oli taas aloitettu ja että Michael France kirjoitti käsikirjoitusta. Danjaqilta taas kerrottiin Varietylle, että Richard Smith oli palkattu suunnittelemaan tulevien Bond-elokuvien tarinoita. Danjaqin edustaja kertoi, että ei riittänyt että suunniteltiin vain seuraavaa Bond-elokuvaa, vaan myös sitä seuraavaa oli suunniteltava. Elokuun 1993 Film Reviewissä tuotantoryhmän taholta kerrottiin, että Will Osbourne ja Will Davies olivat kumpikin kirjoittaneet elokuvaa varten kokonaiset käsikirjoitukset, mutta että ne oli hylätty ja France kirjoitti nyt uutta. Francen oli ollut tarkoitus saada käsikirjoituksensa ensimmäinen luonnos valmiiksi kahdessatoista viikossa, mutta työ oli viivästynyt. Ohjaaja Michael Caton-Jones kiinnitettiin elokuvahankkeeseen. Samalla huhuttiin, että alkuperäisestä käsikirjoituksesta poiketen elokuvan suunniteltiin sijoittuvan myös Australiaan. Alkuperäisen käsikirjoituksen keskeinen tapahtumapaikka oli ollut Hongkong. EON:n edustaja totesi, että Kiinaa mietittiin kyllä muutama vuosi sitten, mutta siellä tuskin kuvattaisiin lähitulevaisuudessa. Sen sijaan pidettiin mahdollisena, että suurin osa elokuvasta sijoittuisi Vancouveriin.


text: Vuonna 1993 kuvausten suunniteltiin alkavan loppuvuodesta ja ensi-iltaa suunniteltiin kesäksi 1994. Metro-Goldwyn-Mayer budjetoi elokuvaa varten 42 miljoonaa dollaria eli yli kymmenen miljoonaa dollaria enemmän kuin mitä elokuvaa "007 ja lupa tappaa" varten oli budjetoitu.


text: Daltonin sopimus päättyi vuonna 1993. Tässä vaiheessa olisi alkuperäisten suunnitelmien mukaan pitänyt jo ilmestyä Daltonin neljäs Bond-elokuva. Vuonna 1994 Dalton ilmoitti luopuvansa roolista. Hän oli lukenut Francen kirjoittaman käsikirjoituksen samanaikaisesti, kun oli ollut mukana "Scarlettin" kuvauksissa, ja tehnyt silloin päätöksensä luopua Bond-roolista. Daltonin syytä luopua roolista ei tiedetä. Erokirjeessään hän kiitti tuotantoryhmää ja vakuutti olevansa heidän kanssaan hyvissä väleissä, mutta että oli ollut tarpeeksi kauan kiinni Bondin roolissa. Tuotantoyhtiö kiitti Daltonia, joka pysyi tuottajasuku Broccolin perheystävänä. Toisaalta Daltonin erosta saattoi olla hyötyä tuotantoyhtiölle, kun se sai uuden Bond-näyttelijän etsinnän myötä lisäjulkisuutta tulevalle elokuvalle. Tuotantoyhtiön on huhuttu halunneen erottaa Dalton.


text: Kun "Tosi valheita" ilmestyi, Bond-elokuva viivästyi entisestään, sillä Francen käsikirjoituksessa oli monia samanlaisia kohtia ja se haluttiin nyt kirjoittaa kokonaan uudestaan. Jotkut aikalaiskriitikot katsoivat "Tosi valheita" -elokuvan osoittavan, että Bond-elokuvat eivät enää pärjänneet, sillä toisin kuin edelliset Bond-elokuvat, "Tosi valheita" oli ollut hauska ja älykäs. Toisaalta "Tosi valheita" todisti, että vakoojaelokuvat saattaisivat menestyä kylmän sodan jälkeisenäkin aikana. Pierce Brosnan kiinnitettiin nyt Bondin rooliin. Seuraavana Bond-elokuvana valmistui "007 ja kultainen silmä". Sen ensi-ilta oli kuusi vuotta myöhemmin kuin milloin 17. Bond-elokuvan oli alun perin suunniteltu ilmestyvän ja sen juoni oli hyvin erilainen.


text: Daltonin kolmannen Bond-elokuvan juoneksi oli suunniteltu, että terroristit hyökkäisivät ydinlaitokseen Skotlannissa ja että Bond lähetettäisiin Kaukoitään tutkimaan liikemies Sir Henry Lee Chingiä. Hongkongissa Bond tapaa eläkkeelle vetäytyvän vakoojan, joutuu tekemisiin Kiinan tiedustelupalvelun kanssa ja liittoutuu jalokivien salakuljettajan kanssa. Bond tavoitteena on saada selville Chingin hämärä menneisyys ja estää maailmanlaajuinen sekasorto, joka voisi aloittaa kolmannen maailmansodan.


text: Daltonin kolmannen Bond-elokuvan on usein huhuttu olleen nimeltään "The Property of a Lady" Ian Flemingin tuon nimisen novellin mukaan. Yhdellekään elokuvan käsikirjoitukselle ei kuitenkaan annettu sellaista nimeä.


title: Theodore Pleske

text: Theodore (Fedor Dmitrijevitsh) Pleske (23. kesäkuuta 1858 Pietari – 1. elokuuta 1932 Pietari) oli venäläinen lintutieteilijä.


title: Theodore Pleske

text: Pleske oli akateemikko ja toimi Venäjän tiedeakatemian eläintieteellisen instituutin lintutieteellisen osaston johtajana vuosina 1886–1896. Hän tutki Kuolan niemimaata ja julkaisi kirjoituksen "A critical review of mammals and birds of the Kola Peninsula" (1887). Pleske tarkisti ja korjasi N. M. Prževalskin johtamilta tutkimusmatkoilta kerätyt lintunäytteet. Hän julkaisi kolme kirjoitusta Prževalskin retkistä: "Scientific results of the N. M. Przewalski expeditions to Central Asia" (1889, 1890, 1894), joihin sisältyivät tieteelle uusien lajien kuvaukset. Hän julkaisi kertuille omistetun teoksen "Avifauna of Russian Empire" (1889–1891). Hän nimesi muun muassa aavikkovarpusen alalajin "Passer simplex zarudnyi" (1896) maanmiehensä Nikolai Zarudnyin kunniaksi.


title: Theodore Pleske

text: 1928 julkaistiin Bostonissa maineikas "Birds of the Eurasian Tundra". Ensimmäisessä osassa käsitellään paroni Edward von Tollin johtamaa venäläisten naparetkeä 1900–1903. Toisessa osassa tarkastellaan systemaattisesti tuolla retkellä tavattuja 73 tundran lintulajia. Kolmannessa osassa Pleske esittelee kehittelemänsä teorian tundran jakamisesta 21 osa-alueeseen ja niiden linnustoon sekä kuvauksen osa-alueen sijainnista ja luonnonoloista. Neljäs osa käsittää tekijän johtopäätökset ja tiivistelmän. Teoksessa on 40 mustavalkoista valokuvaa 17 aukeamalla maisemista sekä linnuista ja niiden pesistä, ja kuusi värivalokuva-aukeamaa, jotka esittävät tunturipöllön poikaspesää, pulmussirrin untuvikkoa, kuovisirrin ja pulmussirrin munia, isosirrin untuvikkoa sekä kiirunaa kirjavassa syyspuvussa.


title: Jörg Friedrich

text: Jörg Friedrich (s. 17. elokuuta 1944 Kitzbühel, Tiroli, Itävalta) on saksalainen toimittaja ja historioitsija, joka on teoksissaan käsitellyt muun muassa kansallissosialismia ja saksalaisten toisessa maailmansodassa tekemiä sotarikoksia ("Freispruch für die Nazi-Justiz", 1983; "Die Kalte Amnestie", 1984). Näistä tutkimuksista hänelle myönnettiin kunniatohtorin arvo Amsterdamin yliopistosta.


title: Jörg Friedrich

text: Hänen tunnetuimpiin kirjoihinsa kuuluu Saksan kaupunkien terroripommituksia käsittelevä "Suuri palo" (2002).


title: James Forrestal

text: James Vincent Forrestal (15. helmikuuta 1892 – 22. toukokuuta 1949) oli yhdysvaltalainen demokraattisen puolueen poliitikko. Hän toimi maansa laivastoministerinä vuosina 1944–1947 ja puolustusministerinä 1947–1949.


title: James Forrestal

text: Forrestal kuoli 57-vuotiaana pudottuaan virkahuoneensa ikkunasta National Naval Medical Centeristä Bethesdassa, Marylandissa. Kuolemaa on yleisesti pidetty itsemurhana. On kuitenkin olemassa epävirallisia lähteitä, joiden mukaan CIA olisi ollut kuolemantuottamuksen taustalla.


title: James Forrestal

text: Hänen mukaansa nimettiin amerikkalainen lentotukialus USS "Forrestal" (CVA-59), joka oli valmistuessaan vuonna 1958 maailman suurin lajissaan.


title: Pojan huone

text: Pojan huone ("La Stanza del figlio") on vuonna 2001 valmistunut italialainen draamaelokuva, jonka on ohjannut ja käsikirjoittanut Nanni Moretti, joka myös esittää elokuvan pääosan. Elokuva kertoo perheestä, jonka läheinen on juuri kuollut. Elokuva voitti Kultaisen palmun Cannesin elokuvajuhlilla vuonna 2001.


Yhdysvaltain miesten lentopallomaajoukkue edustaa Yhdysvaltoja arvokilpailuissa ja kansainvälisissä lentopallokilpailuissa. Yhdysvaltojen sijoitus maailmanrankingissa on tällä hetkellä toinen (heinäkuussa 2017). Joukkue on voittanut kolme olympiakultaa ja yhden maailmanmestaruuden sekä kaksi kertaa maailmanliigan.


title: Yhdysvaltain miesten lentopallomaajoukkue

text: Ennen 1980-lukua Yhdysvaltain maajoukkueen parhaat maailmanlaajuisten arvokisojen saavutukset olivat kuudes sija vuoden 1956 maailmanmestaruuskilpailuissa sekä seitsemäs sija vuoden 1960 MM-kilpailuissa ja vuoden 1968 olympialaisissa. Joukkueen ensimmäinen menestysaika koitti 1980-luvulla ja 1990-luvun alkupuolella. Sillä oli Los Angelesin olympialaisissa 1984 tavallista heikompi vastus itäblokin maiden olympiaboikotin vuoksi ja se vei kultaa voittamalla loppuottelussa lukemin 3–0 Brasilian, jolle se oli alkulohkon päätösottelussaan vielä hävinnyt. Joukkuetta valmensi Doug Beal.


text: Yhdysvallat pääsi kohtaamaan Neuvostoliiton Japanissa pelatussa maailmancupissa vuonna 1985 ja voitti ottelun 3–2. Yhdysvallat vei koko turnauksen voiton häviämättä kertaakaan. Myös seuraavissa MM-kilpailuissa vuonna 1986 Neuvostoliitto ja muut itäblokin maat olivat jälleen mukana. Yhdysvallat voitti neljän joukkueen alkulohkonsa tappioitta ja hävisi vasta kuuden joukkueen jatkolohkon viimeisessä ottelussaan Neuvostoliitolle. Välierissä Yhdysvallat voitti Brasilian 3–0 ja loppuottelussa Neuvostoliiton 3–1 ja voitti ensimmäisenä MM-mitalinaan kultaa. Valmentajana oli Marvin Dunphy.


text: Soulin olympialaisissa 1988 Yhdysvallat voitti toistamiseen olympiakultaa. Välierissä Marvin Dunphyn valmentama joukkue voitti Brasilian 3–0 ja loppuottelussa Neuvostoliiton 3–1. Neljän vuoden takaisista olympiavoittajista joukkueessa pelasivat vielä Craig Buck, Karch Kiraly, Dave Saunders ja Steve Timmons.


text: Vuonna 1990 joukkueen menestysputki katkesi. Se hävisi MM-kilpailuissa kaikki kolme alkulohko-otteluaan ja sijoittui kisoissa 13:nneksi. Samana vuonna ensimmäisen kerran pelattu maailmanliigakaan ei tuonut menestystä vaan joukkue voitti 12 ottelustaan Brasiliaa, Italiaa ja Ranskaa vastaan vain yhden. Barcelonan olympialaisissa 1992 Yhdysvallat voitti puolivälierissä Neuvostoliiton perilliseksi muodostetun IVY:n 3–1 mutta hävisi välierissä Brasilialle 1–3. Pronssiottelussa Yhdysvallat voitti Kuuban 3–1. Saman vuoden maailmanliigassakin Yhdysvallat saavutti pronssia.


text: Vuoden 1994 MM-kilpailuissa Yhdysvallat voitti alkulohkonsa tappioitta. Puolivälierissä se voitti Etelä-Korean 3–0 mutta hävisi välierissä Alankomaille 2–3. Pronssiottelussa Yhdysvallat voitti Kuuban 3–1.


text: Seuraavien runsaan kymmenen vuoden aikana Yhdysvallat ylsi mitaleille vain oman maanosansa kilpailuissa. Vuoden 1995 maailmancupissa joukkue sijoittui neljänneksi. Atlantan olympialaisissa 1996 se voitti viidestä alkulohko-ottelustaan kaksi ja sijoittui turnauksessa jaetulle yhdeksännelle sijalle. MM-kilpailuissa 1998 se jäi kahdeksan joukkueen jatkolohkossaan viidenneksi ja päätyi voitokkaiden sijoitusotteluiden jälkeen turnauksessa yhdeksänneksi. Vuoden 1999 maailmancupissa tuloksena oli jälleen neljäs sija. Vuoden 2000 maailmanliigassa Yhdysvallat selviytyi lopputurnaukseen mutta jäi kuudenneksi. Sydneyn olympialaisissa 2000 joukkue hävisi kaikki viisi alkulohko-otteluaan.


text: Vuoden 2002 MM-kilpailuissa Yhdysvallat voitti kaikki kolme alkulohkovastustajaansa, mukaan lukien lopulta maailmanmestariksi nousseen Brasilian. Jatkolohkossa Yhdysvallat voitti Kiinan mutta hävisi sitten Kreikalle ja Jugoslavialle eikä selviytynyt puolivälieriin vaan jäi turnauksessa jaetulle yhdeksännelle sijalle. Vuoden 2003 maailmancupissa Yhdysvallat sijoittui kolmannen perättäisen kerran neljänneksi. Ateenan olympialaisissa 2004 joukkue oli alkulohkossaan kolmas ja voitti puolivälierissä Kreikan 3–2. Välierissä tuli tappio Brasilialle ja pronssiottelussa Venäjälle, molemmat lukemin 0–3, joten amerikkalaisten lopullinen sijoitus oli neljäs.


text: Vuonna 2005 Yhdysvaltain maajoukkueen päävalmentajaksi nousi apuvalmentajan paikalta Hugh McCutcheon. Vuoden 2006 MM-kilpailuissa joukkue voitti alkulohkonsa viidestä ottelusta kaksi ja jatkolohkonsa neljästä ottelusta myös kaksi. Sijoitusotteluissa se voitti Kanadan mutta hävisi Saksalle ja sijoittui siten turnauksessa kymmenenneksi. Maailmanrankingissa Yhdysvallat putosi viidenneltä sijalta kahdeksanneksi vuonna 2006.


text: Kauden 2007 maailmanliigan alkulohkon 12 ottelustaan Yhdysvallat hävisi vain kaksi, molemmat Ranskalle. Puolassa pelatussa lopputurnauksessa se eteni alkulohkostaan jatkoon mutta hävisi välierissä Venäjälle 1–3. Pronssiottelussa Yhdysvallat voitti Puolan 3–1 ja saavutti maailmanliigassa toisen kerran pronssia 15 vuotta ensimmäisen kerran jälkeen. Joukkueen libero Richard Lambourne valittiin turnauksessa pelipaikkansa parhaaksi pelaajaksi.


text: Pan-Amerikan kisoissa 2007 Yhdysvallat eteni loppuotteluun mutta hävisi siinä Brasilialle. Maanosaliittonsa NORCECA:n mestaruuden Yhdysvallat voitti vuonna 2007 kolmannen perättäisen ja kaikkiaan seitsemännen kerran. Joukkueen passari Lloy Ball valittiin turnauksen arvokkaimmaksi pelaajaksi ja parhaaksi passariksi. Joukkueen kapteeni Clayton Stanley valittiin parhaaksi syöttäjäksi ja päävalmentaja Hugh McCutcheon sai parhaalle valmentajalle jaettavan Jim Coleman -palkinnon.


text: Kauden 2007 lopulla pelattiin Japanissa maailmancup, jonka kolme parasta joukkuetta saivat suoran paikan Pekingin olympialaisiin seuraavaksi kesäksi. Yhdysvallat aloitti turnauksen voittamalla maailmanmestari Brasilian 3–0. Kahden tappion jälkeen joukkue voitti seitsemän seuraavaa ottelua mutta tappio päätösottelussa Venäjälle lukemin 2–3 tiesi amerikkalaisten jäämistä turnauksessa neljänneksi. Yhdysvallat saavutti kuitenkin jälleen olympiapaikan voittamalla Puerto Ricossa pelatun karsintaturnauksen tappioitta.


text: Vuoden 2008 maailmanliigassa Yhdysvallat voitti alkulohkonsa, jossa sen vastustajina olivat Bulgaria, Suomi ja Espanja. Välierissä se voitti isäntämaa Brasilian 3–0 ja loppuottelussa Serbian 3–1 ja saavutti näin ensimmäisen maailmanliigan mestaruutensa.


text: Yhdysvaltain joukkueen olympiaturnaus 2008 ei alkanut parhaalla mahdollisella tavalla, kun joukkueen päävalmentajan Hugh McCutcheonin appivanhemmat joutuivat puukotuksen kohteeksi. Toinen heistä kuoli saamiinsa vammoihin. McCutcheon oli sivussa joukkueen valmennustehtävistä turnauksen alkupuolen mutta palasi vain viikko tapahtuman jälkeen tehtäviinsä. Yhdysvallat voitti kaikki viisi alkulohko-otteluaan sekä puolivälierissä Serbian 3–2 ja välierissä Venäjän samoin lukemin. Loppuottelussa Yhdysvallat voitti hallitsevan olympiavoittajan Brasilian erin 3–1 ja otti historiansa kolmannen olympiakullan. Yhdysvaltain joukkue omisti voiton kisojen avajaispäivänä surmatulle Todd Bachmanille. Joukkue kunnioitti Bachmanin muistoa pelaamalla erikoisvalmisteisissa lentopallotossuissa. Niitä koristivat nimikirjaimet TB ja BB; TB tarkoitti Todd Bachmania ja BB Barbara Bachmania.Alan Knipe tuli maajoukkueen valmentajaksi vuonna 2009. Maailmanliigassa ei tullut suurta menestystä vuosina 2009–2011 ja NORCECA:n mestaruuskilpailuissakin joukkue hävisi loppuottelussa Kuuballe vuosina 2009 ja 2011. MM-kilpailuissa 2010 Yhdysvallat voitti kaikki kolme alkulohko-otteluaan ja toiselta kierrokselta oli tuloksena yksi voitto ja yksi tappio. Kolmannella kierroksella Yhdysvallat voitti Ranskan mutta hävisi Italialle eikä päässyt mitalipeleihin. Sijoitusotteluissa se voitti Saksan mutta hävisi Venäjälle ja oli turnauksen lopputaulukossa kuudes. Vuoden 2011 maailmancupissa Yhdysvallat sijoittui kuudenneksi.


text: Vuoden 2012 maailmanliigan alkulohkossa Yhdysvallat voitti yhdeksän 12 ottelustaan, vastustajina Ranska, Italia ja Etelä-Korea. Bulgariassa pelatussa lopputurnauksessa se voitti alkulohkonsa sekä välierissä Kuuban. Loppuottelussa Puola oli parempi eräluvuin 3–0 mutta Yhdysvallat saavutti ensimmäisen maailmanliigan mitalinsa Alan Knipen valmentajakaudella. Lontoon olympialaisissa 2012 Yhdysvallat voitti alkulohkonsa voitettuaan neljä ottelua ja hävittyään vain Venäjälle. Puolivälierissä Yhdysvallat hävisi Italialle 0–3 ja sijoittui jaetulle viidennelle sijalle.


text: Vuonna 2013 maajoukkueen uudeksi päävalmentajaksi nimitettiin sekä McCutcheonin että Knipen apulaisena työskennellyt John Speraw. Ensimmäisen vuoden ainoa mainittava saavutus oli maanosaliitto NORCECA:n mestaruus, joka oli Yhdysvalloille sen historian kahdeksas. Vuoden 2014 maailmanliigassa Yhdysvallat voitti alkulohkonsa hävittyään 12 ottelustaan vain kolme, kerran niin Venäjälle, Serbialle kuin Bulgariallekin. Italiassa pelatussa lopputurnauksessa se jäi alkulohkossaan toiseksi mutta voitti välierissä Iranin 3–0 ja loppuottelussa Brasilian 3–1. Yhdysvalloille maailmanliigan voitto oli sen historian toinen. Saman vuoden maailmanmestaruuskilpailuissa Yhdysvallat sijoittui alkulohkossaan kolmanneksi Ranskan ja Iranin takana. Toisella kierroksella Yhdysvallat jäi kahdeksan joukkueen lohkossaan neljänneksi, kun mukaan laskettujen alkulohkotappioiden päälle joukkue kärsi tappion Argentiinalle, ja sen kisat päättyivät jaettuun seitsemänteen sijaan.


text: Vuonna 2015 Yhdysvallat voitti maailmanliigan alkulohkossaan yhdeksän ottelua kahdestatoista, vastustajina Puola, Iran ja Venäjä. Brasiliassa pelatun lopputurnauksen alkulohkostaan se pääsi yhden voiton ja yhden tappion jälkeen jatkoon pistesuhdelaskujen tuloksena ja hävisi välierissä Serbialle 2–3. Voitto Puolasta lukemin 3–0 toi Yhdysvalloille pronssimitalin. Saman vuoden maailmancupissa Yhdysvallat hävisi 11 ottelustaan vain yhden, Puolalle, ja saavutti historiansa toisen maailmancupin voiton 30 vuotta ensimmäisen jälkeen. Joukkueesta Matthew Anderson valittiin kilpailun arvokkaimmaksi pelaajaksi.


text: Vuoden 2016 maailmanliigassa Yhdysvallat sijoittui jaetulle viidennelle sijalle. Rio de Janeiron olympialaisissa 2016 joukkue sijoittui alkulohkossaan kolmanneksi kolmella voitolla ja kahdella tappiolla. Puolivälierissä se voitti Puolan 3–0 mutta hävisi välierissä Italialle 2–3. Pronssiottelussa Venäjää vastaan Yhdysvallat nousi 0–2-tappioasemasta 3–2-voittoon ja saavutti historiansa toisen olympiapronssin ja kaikkiaan viidennen olympiamitalin.


text: Vuonna 2017 Yhdysvallat sijoittui maailmanliigassa neljänneksi ja voitti NORCECA:n mestaruuden. MM-kilpailuissa 2018 joukkue saavutti pronssia.


title: Pietro Belluschi

text: Pietro Belluschi (18. elokuuta 1899 – 14. helmikuuta 1994) oli italialaissyntyinen, vuonna 1923 Yhdysvaltoihin muuttanut moderni arkkitehti. Hän työskenteli Massachusetts Institute of Technologylla vuoteen 1965.


title: Pietro Belluschi

text: Belluschi palkittiin "American Institute of Architectsin" kultamitalilla vuonna 1972 ja National Medal of Artsilla vuonna 1991.


title: Pietro Belluschi

text: Belluschin suunnittelemien rakennusten joukossa ovat Louise M. Davies Symphony Hall San Franciscossa ja Portland Art Museum Portlandissa. Arkkitehti eli 94-vuotiaaksi.


title: Arthur Harris

text: Sir Arthur Travers Harris (13. huhtikuuta 1892 Cheltenham, Gloucestershire – 5. huhtikuuta 1984 Goring-on-Thames, Oxfordshire) oli brittiläinen ilmamarsalkka ja Britannian pommitusilmavoimien ("Bomber Command") komentaja toisen maailmansodan aikana. Hänet tunnettiin myös lisänimillä Bomber Harris (pommittaja-Harris) ja Butcher Harris (teurastaja-Harris)


title: Arthur Harris

text: Harris varttui Rhodesiassa Afrikassa ja kävi yksityistä sisäoppilaitosta Englannissa. Ensimmäisen maailmansodan alla hän liittyi 1. rhodesialaisrykmenttiin ja palveli Etelä-Afrikassa sekä Lounais-Afrikassa. Hän palasi Englantiin 1915 ja liittyi kuninkaallisiin ilmajoukkoihin. Hän komensi sodan aikana useita lentomuodostelmia Ranskassa ja Englannissa ja sai sodan jälkeen vakituisen viran kuninkaallisissa ilmavoimissa. Maailmansotien välisenä aikana Harris palveli eri tehtävissä Mesopotamiassa, Intiassa sekä Britannian ilmailuministeriössä. Hänet ylennettiin 1937 ilmakommodoriksi ("air commodore"), 1939 varailmamarsalkaksi ("air vice-marshal") ja 1941 ilmamarsalkaksi ("air marshal").


title: Arthur Harris

text: Harris nimitettiin kuninkaallisten ilmavoimien pommitusjohdon ("RAF Bomber Command") päälliköksi helmikuussa 1942. Hänet tunnetaan etenkin Saksan asutuskeskusten tuhoamiseen käytetyn terroripommitustavan isänä. Siviilikohteiden massamaiset terroripommitukset perustuivat Britannian hallituksen ja pääministeri Churchillin päätökseen 1942, mutta Harris kehitti pommitusilmavoimien tehokkuuden siviiliväestön surmaamisessa ennen näkemättömälle tasolle.


title: Arthur Harris

text: Ensimmäinen liittoutuneiden valtavista terroripommituksista ("Thousand-bomber raids", ”tuhannen pommikoneen iskut”) kohdistettiin Kölniin 30.–31. toukokuuta välisenä yönä 1942. Kolme päivää myöhemmin nauhoitetussa uutisfilmissä Harris ilmoitti armottomien pommitusten odottavan kaikkia Saksan kaupunkeja ja käytti raamatullista lausahdusta: ”"He ovat kylväneet tuulta ja nyt he tulevat niittämään myrskyä"”.


title: Arthur Harris

text: Harris kehitti niin sanotut kyllästyspommitukset ("saturation bombing"), jossa massiiviset ilmaiskut keskitettiin yhteen kaupunkiin kerrallaan tavoitteena asuinkortteleiden täydellinen tuhoaminen. Päämääränä oli murtaa saksalaisten taistelutahto ja -kyky. Nämä pommitukset sovitettiin yhteen amerikkalaisten päiväsaikaan suorittamien täsmäpommitusten kanssa, jotka taas tähtäsivät sotilaskohteiden ja teollisuuden tuhoamiseen.


title: Arthur Harris

text: Tunnetuin esimerkki brittien terroripommituksista oli Dresdenin kaupungin tuhoaminen sodan loppuvaiheessa 13.–14. helmikuuta 1945. Kaupungissa oli silloin jopa miljoona ihmistä, mm. satoja tuhansia pakolaisia, eikä lainkaan ilmapuolustusta, koska siellä ei ollut sotilaallisia kohteita. Tuhoisa pommitus tappoi myöhempien arvioiden mukaan 25 000–40 000 ihmistä yhden yön aikana. Huomattavasti korkeampiakin lukuja on esitetty, koska kaupungissa olleiden ihmisten määrää ei tiedetä edes suunnilleen suuren pakolaismäärän takia.


title: Arthur Harris

text: Harris tunnettiin täysin säälimättömänä ja monomaniaan saakka itsepäisenä ihmisenä, joka ei piitannut omista tappioista. RAF Bomber Commandin lentäjät kutsuivat häntä nimellä "butcher Harris" ("teurastaja-Harris"), sillä hän tapatti lentäjiään yöllisissä pommituksissa sumeilematta. RAF Bomber Commandin tappiot olivatkin suhteellisesti koko Britannian asevoimien kaikkein suurimmat. Erityisesti Avro Lancasteria pidettiin kuolemanloukkuna, josta pelastautuminen koneen saatua osuman oli lähes mahdotonta.


title: Arthur Harris

text: Harris jäi eläkkeelle syyskuussa 1945 ja vuotta myöhemmin hänet ylennettiin kuninkaallisten Ilmavoimien marsalkaksi. Hän kieltäytyi 1946 aatelisarvosta, koska pommitusmiehistötkään eivät saaneet erillisiä sotatoimien muistomitaleja. Sodan jälkeen Harrisia arvosteltiin terroripommituksista, mutta hän ei koskaan jälkeenpäinkään pahoitellut aiheuttamiaan tuhoja ja kärsimyksiä.


title: Arthur Harris

text: Arvostelusta katkeroitunut Harris muutti Etelä-Afrikkaan ja toimi siellä South African Marine Corporationin johdossa 1946–1953. Hän julkaisi 1947 teoksen "Bomber Offensive".


title: Arthur Harris

text: Vuonna 1953 uudelleen pääministeriksi tullut Churchill myönsi Harrisille aatelisarvon ja hänestä tuli Chipping Wycomben 1. baronetti. Harris palasi samana vuonna Britanniaan ja asui loppuikänsä Goring-on-Thamesissa. RAF:n veteraanien Bomber Harris Trust pystytti Harrisille patsaan RAF:in kirkon ulkopuolelle St Clement Danesiin Lontooseen 1992. Patsaan pystyttäminen herätti protesteja etenkin Saksassa.


title: Poika ja varis

text: Poika ja varis on suomalaisen taidemaalarin Akseli Gallen-Kallelan maalaus vuodelta 1884. Teos on 80x72 cm kokoinen öljymaalaus kankaalle ja se on yksi suomalaisen taiteen kultakauden mestariteoksista.


title: Poika ja varis

text: "Poika ja varis" on merkittävimpiä Gallen-Kallelan nuoruudentöistä, joille realistinen ilmaisu oli tyypillistä. Vuotta myöhemmässä "Akka ja kissa"-maalauksessa on vastaavia piirteitä. Molemmissa teoksissa kohteena ovat yhteiskunnan vähäosaiset. Teos syntyi taiteilijan viimeisenä Tyrvään kesänä vuonna 1884. Hän vietti aikaansa Sipin talon pihapiirissä, missä maalaus syntyi. On myös pidetty todennäköisenä, että taulun esittämä poika on Sipin talon isännän ja kirkkoväärtin poika Väinö Sipi. Gallen-Kallela vietti kesiä Tyrväällä myös lapsuudessaan.


title: Poika ja varis

text: "Poika ja varis" oli Gallen-Kallelan mukana hänen matkustaessaan ensimmäisen kerran Pariisiin 19-vuotiaana. Teoksen omistaa Suomen valtio, ja se kuuluu Ateneumin taidemuseon Antellin kokoelmiin.


title: Lewis Cass

text: Lewis Cass (9. lokakuuta 1782 Exeter, New Hampshire – 17. kesäkuuta 1866) oli yhdysvaltalainen valtiomies.


title: Lewis Cass

text: Cass osallistui prikaatikenraalina vuoden 1812 sotaan ja tunnustuksena palveluksesta presidentti James Madison nimitti hänet Michiganin territorion kuvernööriksi. Cass erosi kuvernöörin tehtävistään vuonna 1831 ottaakseen vastaan nimityksen sotaministeriksi Andrew Jacksonin hallitukseen, jossa hän toimi vuoteen 1836. Cassilla oli keskeinen rooli intiaanien pakkomuuttopolitiikan toteuttamisessa. Hän toimi Yhdysvaltain suurlähettiläänä Ranskaan vuosina 1836–1842.


title: Lewis Cass

text: Cass edusti Michigania senaatissa vuosina 1845–1848 ja 1849–1857 ja toimi senaatin puheenjohtaja "pro tempore" yhden päivän 4. joulukuuta 1854. Vuonna 1848 hän oli demokraattipuolueen presidenttiehdokas, mutta hävisi Zachary Taylorille. Vuosina 1857–1860 hän toimi presidentti James Buchananin ulkoministerinä.


title: Zoey 101

text: Zoey 101 on Dan Schneiderin luoma yhdysvaltalainen televisiosarja. Ohjelma keskittyy päähahmon Zoey Brooksin elämän arkipäiväisiin tapahtumiin ystäviensä kanssa sisäoppilaitoksella. Sarjaa esitettiin Yhdysvalloissa vuosina 2005–2008 yhteensä 65 jakson verran.


title: Zoey 101

text: Sarjan kuvaukset tehtiin Malibun, Kalifornian Pepperdine-yliopistolla.


title: Zoey 101

text: Vain pojille tarkoitettu sisäoppilaitos Pacific Coast Academy tekee historiaansa muutoksen, kun he hyväksyvät myös tyttöjä kouluunsa ensimmäistä kertaa. Zoeyn (Jamie Lynn Spears) nuorempi veli Dustin (Paul Butcher) on jo kyseisessä koulussa ja Zoey päättää olla yksi ensimmäisistä tytöistä, jotka tulevat Pacific Coast Academyyn. Kaikki tuntuu aluksi jännittävältä, mutta myös pelottavalta, kun hänen täytyy sopeutua uuteen kouluun ja opetella elämään 13-vuotiaana yksin asumista huonekavereiden kanssa koulussa, jossa poikia on enemmän kuin tyttöjä.


title: Memmingen

text: Memmingen on kaupunki Baijerin osavaltiossa, eteläisessä Saksassa. Se kuuluu Schwabenin hallintopiiriin. Kaupunki sijaitsee Baijerin ja Baden-Württembergin välisellä rajalla Iller-joen varrella, noin 50 kilometriä etelään Ulmista ja noin 100 kilometriä lounaiseen Münchenistä.


title: Memmingen

text: Vuoden 2015 lopussa Memmingenin asukasluku oli 42 841. Se on pinta-alaltaan 70,17 neliökilometrin suuruinen. Memmingen on jaettu seitsemään eri kaupunginosaan ().


title: Memmingen

text: Memmingen on niin kutsuttu piiritön kaupunki (), eli se ei kuulu mihinkään Saksan piirikunnista.


title: Memmingen

text: Memmingenin paikkeilla arvellaan Rooman valtakunnan aikana sijainneen pieni sotilasasema, nimeltään "Cassiliacum" tai "Viaca". 500-luvulla alueelle perustettiin alemannien asutus ja 700-luvulla frankkein kuninkaanlinna.


title: Memmingen

text: Memmingen oli yhteydessä Böömiin, Itävaltaan ja Müncheniin Lindauhun johtavan suolatien kautta. Toinen Memmingenin läpi kulkenut reitti oli niin kutsuttu "italialainen tie" () , joka johti Pohjois-Saksasta Sveitsin kautta Italiaan. Molemmat reitit auttoivat Memmingeniä saavuttamaan tärkeän kauppapaikan aseman. Nimi "Mammingin" esiintyi tekstissä ensimmäisen kerran vuonna 1128. Viralliset kaupunginoikeudet se sai vuonna 1158 herttua Welf VI:lta.


title: Memmingen

text: Vapaaksi valtakunnankaupungiksi () Memmingen nousi vuonna 1286. Vuonna 1348 kaupunkiin saapui ruttoepidemia, joka laski kaupungin asukaslukua merkittävästi. 1630-luvulla kolmikymmenvuotinen sota ulottui myös Memmingeniin. Kaupunkiin saapuivat niin keisarilliset kuin ruotsalaiset joukot. Vuonna 1802 Memmingenistä tuli osa Baijeria.


title: Dome C

text: Dome C on paikka Etelämantereen jääkuoren muodostamalla ylängöllä. Se sijaitsee Wilkesinmaan sisäosassa, 3 233 metriä merenpinnasta.


title: Dome C

text: Dome C on eräs maapallon kylmimmistä paikoista. Vuotuinen keskilämpötila on −54,5 °C. Kesäkuukausinakaan lämpötila harvoin on korkeampi kuin −25 °C ja talviaikaan pakkanen voi pudota −80 °C:een. Korkealla, keskellä jäätikköä sijaitsevalla alueella ei seiinny katabaattisia tuulia ja keskimmääräinen tuulennopeus onkin vain 2,8 m/s. Paikalla on vuodesta 2005 lähtien toiminut italialais-ranskalainen tutkimusasema Concordia. Lähimmistä asutuista paikoista venäläinen tutkimusasema Vostok sijaitsee 560 kilometrin päässä ja rannikolla sijaitseva ranskalainen Dumont d'Urvillen tutkimusasema on 1 100 kilometrin päässä.


title: Dome C

text: Dome C tarjoaa maailman parhaimpiin kuuluvat olosuhteet tähtitieteelliselle havaintotoiminnalle. Tyypillinen seeing alueella on 0,36±0,19" (kaarisekuntia). Tämä on huomattavasti parempi kuin Mauna Kean observatorioiden seeing ja alarajallaan lähellä parasta teoreettisesti mahdollista arvoa ilmakehässä tehtäville havainnoille. Paras paikalla hetkellisesti mitattu seing on 0,07", mikä on luultavasti maailmanennätys. Teleskooppi tulee kuitenkin sijoittaa riittävän korkeaan torniin, sillä lähellä jäätikön pintaa esiintyy merkittävää turbulenssia.


title: Dome C

text: Aerosolihiukkasten puuttuessa lähes täysin, äärimmäisen kirkas ja läpinäkyvä ilma mahdollistaa tähtitieteelliset havainnot jopa silloin, kun aurinko on horisontin yläpuolella. Ilmankosteus on olematon, joten havaintotoiminta on mahdollista myös muutoin maanpäälisissä havainnoissa ongelmallisella infrapuna-alueella.


title: Dome C

text: Valosaastetta – revontulia lukuun ottamatta – Dome C:n alueella ei varsin ilmeisistä syistä ole. Myös pilvet ovat harvinaisia.


title: Thierry Toutain

text: Thierry Toutain (s. 14. helmikuuta 1962 Fourniers) on ranskalainen kävelijä. Vuonna 1996 hän käveli ratakävelyn 50 000 metrin matkan maailmanennätyksen 3.40.57,9. Hänen maanmiehensä Yohann Diniz alitti ennätyksen vuonna 2011 ajallaan 3.35.27,20.


title: Thierry Toutain

text: Toutain voitti pronssia 20 km kävelyssä vuoden 1990 EM-kilpailuissa Splitissä ja hopeaa vuoden 1994 EM-kilpailuissa Helsingissä. Olympiatasolla hänen paras sijoituksensa on 10. sija 20 km kävelyssä vuoden 1996 kesäolympialaisista Atlantasta.


title: Sergei Buturlin

text: Sergei Aleksandrovitš Buturlin (, 22. syyskuuta 1872 Montreux – 22. tammikuuta 1938 Moskova) oli venäläinen lintutieteilijä.


title: Sergei Buturlin

text: Buturlin kuului Venäjän vanhimpiin aatelissukuihin ja vietti pääosan elämästään Venäjällä. Hän kävi koulua Simbirskissä, nykyisessä Uljanovskissa, ja opiskeli oikeustiedettä Pietarissa. Hänen kiinnostuksensa eläintieteeseen oli hyvin voimakas ja hän kuluttikin enimmän aikansa keräämällä lintuja ympäri Venäjää ja Siperiaa ja myös julkaisemalla tutkimustensa tulokset. Vuoteen 1892 saakka hän keräsi Volgan alueella, sitten Königsbergin (Kaliningrad) alueella. Vuodesta 1900 vuoteen 1902 hän vietti Kolgujevin ja Novaja Zemljan saarilla. Vuosien 1904 ja 1906 välillä hän otti osaa tutkimusretkelle Kolymajoelle Siperiaan ja 1909 hän vieraili Altain vuoristossa. 1925 hän suoritti viimeisen matkansa, joka suuntautui Tšuktšien niemimaalle.


title: Sergei Buturlin

text: Hän julkaisi useita tärkeitä kirjoituksia palearktisen alueen linnuston taksonomiasta ja esiintymisestä, muun muassa:


title: Sergei Buturlin

text: 1906 Buturlinista tuli British Ornithologists’ Unionin (BOU) ulkojäsen. 1907 hänestä tuli American Ornithologists’ Unionin (AOU) kirjeenvaihtajajäsen. Hän oli lajien monimuotoisuuden tutkimuksen pioneeri Venäjällä ja kuvaili yli 200 uutta lintulajia. Hän kuvaili ja nimesi muun muassa pikkuvarpusen alalajin "transcaucasicus" 1906.


title: Sergei Buturlin

text: 1918 hän liittyi Moskovan yliopiston eläintieteellisen museon tutkijoihin ja 1924 hän lahjoitti museolle palearktisten lintujen kokoelmansa.


title: Liu Hongyu

text: Liu Hongyu () (s. 11. tammikuuta 1975, Liaoning) on kiinalainen kävelijä. Hän voitti kultaa 20 km kävelyssä vuoden 1999 maailmanmestaruuskilpailuissa Sevillassa.


title: 20 suosikkia – Elsa, kohtalon lapsi

text: 20 suosikkia – Elsa, kohtalon lapsi on vuonna 1996 julkaistu Martti Innasen kokoelmalevy.


title: Wang Yan

text: Wang Yan (s. 3. toukokuuta 1971 Liaoning) on kiinalainen kävelijä. Hän voitti olympiapronssia 10 kilometrin kävelyssä vuoden 1996 kesäolympialaisissa Atlantassa. Hänellä on myös maailmanmestaruushopeaa 20 km kävelystä vuoden 1999 MM-kilpailuista Sevillasta.


title: Wang Yan

text: Alle 20-vuotiaiden MM-kilpailuissa 1986 Wang Yan voitti kultaa 5 000 metrin kävelyssä 15 vuoden 137 päivän ikäisenä. Hän onkin nuorin voittaja alle 20-vuotiaiden MM-kilpailuissa.


title: Norman Read

text: Norman Read (13. elokuuta 1931 – 22. toukokuuta 1994) oli uusiseelantilainen kävelijä.


title: Norman Read

text: Hän syntyi Englannissa ja muutti Uuteen-Seelantiin vuonna 1953. Hän edusti Uutta-Seelantia vuoden 1956 kesäolympialaisissa Melbournessa ja voitti kultaa 50 km kävelyssä.


title: Norman Read

text: Hän menehtyi sydänkohtaukseen pyöräilykilpailussa Waikatossa.


title: Kuin silloin ennen (albumi)

text: Kuin silloin ennen on vuonna 1999 julkaistu, "20 suosikkia" -sarjaan kuuluva Jarkon ja Lauran kokoelmalevy.


title: Larry Young

text: Larry Young (s. 10. helmikuuta 1943) on entinen yhdysvaltalainen kävelijä.


title: Larry Young

text: Hän voitti olympiapronssia 50 km kävelyssä vuoden 1968 kesäolympialaisissa Méxicossa. Hän voitti pronssia myös seuraavissa, Münchenissä järjestetyissä olympialaisissa.


title: József Csermák

text: József Csermák () oli unkarilainen moukarinheittäjä ja olympiavoittaja.


title: József Csermák

text: Csermák voitti hieman yllätyksellisesti olympiakultaa Helsingissä 1952. Csermákin maanmies, hallitseva olympiavoittaja Imre Németh lähti kilpailuun suosikkina mutta jäi kolmanneksi. Csermák heitti olympiafinaalissa maailmanennätyksen 60,34, joka oli kaikkien aikojen ensimmäinen 60 metrin ylitys moukarinheitossa.


title: József Csermák

text: Bernin EM-kilpailuissa 1954 Csermák sai pronssia.


title: E. L. Konigsburg

text: E. L. Konigsburg (10. helmikuuta 1930 – 19. huhtikuuta 2013) oli yhdysvaltalainen lasten- ja nuortenkirjailija ja kuvittaja. Hänet tunnetaan etenkin palkituista kirjoistaan "Ystäväni, noitatyttö" ja "Vanhan rouvan salaiset paperit".


title: E. L. Konigsburg

text: Konigsburg syntyi New York Cityssä, mutta kasvoi Pennsylvanian pikkukaupungeissa. Hän opiskeli kemiaa Pittsburghin yliopistossa ja työskenteli mm. laboratoriossa ja opettajana. Konigsburg meni naimisiin psykologi David Konigsburgin kanssa 1952, ja heille syntyivät lapset Paul, Laurie ja Ross. Hänen miehensä kuoli vuonna 2001. Uskonnoltaan he olivat juutalaisia. Perhe asui ensin Floridassa ja sitten muutti New Yorkiin. Siellä Konigsburg kävi taidetunneilla ja aloitti kirjoittamisen, kun nuorin lapsista meni päiväkotiin.


title: E. L. Konigsburg

text: Konigsburgin ensimmäinen kirja Ystäväni, noitatyttö () julkaistiin 1967, ja se voitti Newbery Honor -palkinnon seuraavana vuonna. Kirjassa Elizabeth on muuttanut uuteen kouluun eikä saa siellä kavereita. Hän löytää puusta Jenniferin, joka kertoo olevansa noita. Tytöt alkavat hankkia aineita tehdäkseen taikavoidetta ja oppiakseen lentämään. Lentämisen sijaan tärkeämmäksi tulee pikkuhiljaa kehittyvä ystävyys. Koningsburg kirjoitti kirjan, kun hän tarkkaili tyttärensä sopeutumista uudelle paikkakunnalle.


title: E. L. Konigsburg

text: Vanhan rouvan salaiset paperit () julkaistiin 1967, ja se sai Newbery-mitalin 1968. Kirja sai myös muita palkintoja. Kirjassa Claudia, 12, karkaa pikkuveljensä Jamien kanssa New Yorkiin. He alkavat selvittää salapoliisitarinaa, johon liittyy mahdollisesti Michelangelon veistos. Kirjaan Konigsburg sai inspiraation, kun lehdessä kerrottiin taidemuseon tekemästä jännittävästä ostoksesta, ja samaan aikaan hemmotellut lapset kiukuttelivat eväsretkellä.Konigsburg kirjoitti yhteensä 21 kirjaa, joista osan hän myös kuvitti itse.


title: Janice Kawaye

text: Janice Hiromi Kawaye (s. 4. huhtikuuta 1970 Los Angeles, Kalifornia) on yhdysvaltalainen ääninäyttelijä, joka tunnetaan parhaiten animaatiosarjoista My Life as a Teenage Robot ja Hi Hi Puffy AmiYumi.


title: Janice Kawaye

text: Kawaye valmistui Los Angelesin piirikunnan High Schoolista taidealalle, jonka myötä hän päätyi teatterin pariin. Kawaye teki jo 14-vuotiaana ensimmäisen näytelmäroolinsa elokuvassa Tuhon yö ja Be Somebody... or Be Somebody's Fool!. Hän kuitenkin huomasi ääninäyttelemisen olevan hänelle luonnollisempaa ja teki ensimmäisen ääniroolinsa vuonna 1987 lyhytanimaatiossa Dorothy Meets Ozma of Oz. Tämän jälkeen Kawaye on ääninäytellyt sarjoissa, kuten Aladdin, Beavis ja Butt-head, Megas XLR, ja Class of 3000.


title: Janice Kawaye

text: Kawaye puhuu sujuvaa japania, jota hän käytti muun muassa My Life as a Teenage Robotin jaksossa Speak No Evil.


title: Letitia Vriesde

text: Letitia Vriesde (s. 5. lokakuuta 1964 Paramaribo) on entinen surinamelainen yleisurheilija. Hänen päälajinsa oli 800 metrin juoksu.


title: Letitia Vriesde

text: Vriesde aloitti uransa Surinamen edustajana, mutta kansallinen liitto ei suostunut lähettämään häntä vuoden 1984 kesäolympialaisiin. Tämän jälkeen hän muutti Alankomaihin ja kehittyi urheilijana. Hän osallistui vuoden 1988 kesäolympialaisiin ja otti paikkansa maailman parhaiden 800 m juoksijoiden joukossa pääsemällä finaaliin 800 m (lopputuloksissa 5.) ja 1 500 m (lopputuloksissa 9.) yleisurheilun maailmanmestaruuskilpailuissa 1991 Tokiossa.


title: Letitia Vriesde

text: Vriesde voitti hopeaa vuoden 1995 yleisurheilun maailmanmestaruuskilpailuissa Göteborgissa. Aiemmin samana vuonna hän oli voittanut pronssia yleisurheilun sisäratojen MM-kilpailuissa. Mitalit olivat ensimmäiset eteläamerikkalaisen naisen voittamat maailmanmestaruusmitalit. Hän voitti myös pronssia vuoden 2001 MM-kilpailuissa Edmontonissa. Hän ei kuitenkaan ikinä päässyt juoksemaan olympiafinaalissa. Vuoden 1992 kesäolympialaisissa hän teki ennätyksen juoksemalla nopeimman ajan, jolla on karsiuduttu 800 m loppukilpailusta.


title: Letitia Vriesde

text: Vriesde on menestynein surinamelainen yleisurheilija ja pitää hallussaan Etelä-Amerikan 800 m, 1 000 m ja 1 000 m ennätyksiä.


title: Letitia Vriesde

text: Hän menetti vuoden 2003 Pan-Amerikan kisojen mestaruutensa kun kävi ilmi, että hänen dopingnäytteensä sisälsi liikaa kofeiinia. Hän ei kuitenkaan saanut kilpailukieltoa ja osallistui samana vuonna myöhemmin järjestettyihin maailmanmestaruuskilpailuihin.


title: Letitia Vriesde

text: Vuoden 2005 lopussa Vriesde ilmoitti osallistuttuaan seitsemiin maailmanmestaruuskilpailuihin ja viisiin olympialaisiin, ettei kilpaile enää 800 metrillä, vaan siirtyy kilpailemaan pidemmille matkoille mukaan lukien 3 000 metrin estejuoksu.


title: Matthieu Chédid

text: Matthieu Chédid (s. 21. joulukuuta 1971 Boulogne-Billancourt, Ranska) on ranskalainen rock-artisti, joka tunnetaan paremmin taiteilijanimellä -M-. Hän on laulaja Louis Chédidin poika. Chédid on myös kirjoittanut ja säveltänyt kappaleita Vanessa Paradisille, Jane Birkinille ja Sean Lennonille sekä tehnyt musiikkia elokuviin kuten "Bellevillen kolmoset".


title: Edwin Salpeter

text: Edwin Ernest Salpeter (3. joulukuuta 1924 Wien, Itävalta – 26. marraskuuta 2008 Ithaca, New York, Yhdysvallat) oli vuonna 1987 Bruce-mitalin saanut astrofyysikko. Hän oli syntyjään itävaltalainen, mutta muutti nuorena Australiaan.


title: Edwin Salpeter

text: Salpeter valmistui Birminghamin yliopistosta ja työskenteli sittemmin Cornellin yliopistolla.


title: Edwin Salpeter

text: Salpeterille on Bruce-mitalin ohella myönnetty RAS:n kultamitali vuonna 1973. Hän toimi Yhdysvaltain kansallisen tiedeakatemian jäsenenä vuodesta 1967 ja oli Royal Societyn ulkomaalaisjäsen.


title: Tom Gehrels

text: Tom Gehrels (21. helmikuuta 1925 – 11. heinäkuuta 2011) oli alankomaalaissyntyinen asteroideihin erikoistunut tähtitieteilijä. Hän syntyi Haarlemmermeerissä, Alankomaissa, mutta muutti Yhdysvaltoihin ja opetti pitkään Arizonan yliopistolla.


title: Tom Gehrels

text: Teini-ikäisenä toisen maailmansodan aikana Gehrels toimi Alankomaiden vastarintaliikkeessä ja joutui pakenemaan Englantiin. Sodan jälkeen hän opiskeli Leidenin yliopistossa. 1940-luvun lopulla hän matkusti Yhdysvaltoihin ja kohtasi Kaliforniassa tähtitieteilijä Walter Baaden. Pian matkan jälkeen Gehrels asettui Yhdysvaltoihin. Hän aloitti Arizonan yliopistolla vuonna 1961, ja hiukan ennen kuolemaansa hänet ehdittiin palkita puolen vuosisadan mittaisesta urasta yliopistolla.


title: Tom Gehrels

text: Gehrels löysi uransa aikana suuren määrän asteroideja ja komeettoja. Hän teki huomattavaa yhteistyötä Cornelis Johannes van Houtenin ja Ingrid van Houten-Groeneveldin kanssa.


title: Tom Gehrels

text: Gehrelsille myönnettiin vuonna 2007 Masursky-palkinto.


title: Divinidylle

text: Divinidylle on ranskalaisen Vanessa Paradis’n neljäs studioalbumi, joka julkaistiin 3. syyskuuta 2007. "Divinidylle" päätyi ensimmäisellä julkaisuviikollaan Ranskan albumilistan ensimmäiselle sijalle, jossa se oli kahden viikon ajan. Se on ylittänyt tuplakultalevyn myyntirajan kotimaassaan sekä kultalevyn myyntirajan Belgiassa. Lokakuussa 2007 albumilta julkaistiin toinen single "Dès Que J'te Vois".


title: Divinidylle

text: Paradis tuotti albumin yhdessä artisti Matthieu Chédidin kanssa, ja albumille kappaleita ovat tehneet heidän lisäkseen Franck Monnet, Didier Golemanas, Jean Fauque, Georges Kretek, Alain Chamfort, Thomas Fersen, Brigitte Fontaine ja Marcel Kanche. Myös Paradisin poika Jack esiintyy albumin kappaleella "Jackadi", jonka Paradis on itse sekä sanoittanut että säveltänyt. Paradis on itse säveltänyt albumille myös neljä muuta kappaletta.


title: Divinidylle

text: "Divinidylle" on julkaistu kolmessa eri formaatissa: yksitoista ranskankielistä kappaletta sisältävänä perusversiona joka on saatavana sekä cd- että vinyylilevyformaatissa, japanilainen versio joka sisältää cover-version Charles Aznavourin kappaleesta "Emmenez-moi" sekä ainoan englanninkielisen kappaleen "I Wouldn't Dare" sekä collector's edition-keräilyversiona, johon kuuluu runsaasti ekstramateriaalia albumin teosta.


title: Divinidylle

text: Albumin kansikuvan on taiteillut Vanessan aviomies Johnny Depp.


title: Odlanier Solís

text: Odlanier Solís (s. 5. huhtikuuta 1980 Havanna, Kuuba) on kuubalainen raskaan sarjan ammattilaisnyrkkeilijä. Amatöörinä hän voitti olympiakultaa ja kolme maailmanmestaruutta. Solis on 187 cm pitkä.


title: Odlanier Solís

text: Vuonna 1998 Solís voitti juniorien Pan-Amerikan mestaruuden Tolucassa sekä juniorien maailmanmestaruuden Buenos Airesissa. Vuonna 1999 hän voitti Kuuban mestaruuden Félix Savónilta ja puolusti mestaruuttaan viidesti peräkkäin, vuoteen 2004 saakka. Vuonna 2005 hän siirtyi amatöörien raskaasta sarjasta superraskaaseen sarjaan (yli 91 kg), mutta hävisi Kuuban mestaruusloppuottelussa Michel López Núñezille. Seuraavan vuonna hän voitti jälleen mestaruuden.


title: Odlanier Solís

text: MM-kisoissa Solís voitti kultamitalin raskaassa sarjassa 2001 Belfastissa ja 2003 Bangkokissa, ja superraskaassa sarjassa 2005 Mianyangissa. Solís ei päässyt edustamaan maataan Sydneyn olympialaisissa vuonna 2000, kun Kuuban edustajana Savón tavoitteli kolmatta peräkkäistä olympiakultaansa. Hän oli mukana neljä vuotta myöhemmin Ateenan olympialaisissa, missä hän voitti kultamitalin raskaassa sarjassa.


title: Odlanier Solís

text: Kaikkiaan Solís saavutti amatöörina 227 voittoa ja kärsi 14 tappiota.


title: Odlanier Solís

text: Joulukuussa 2006 Kuuban maajoukkueen harjoitellessa Venezuelassa Pan-Amerikan kisoja varten Solís pakeni yhdessä Yan Bartelemi Varelan ja Yuriorkis Gamboa Toledanon kanssa Kolumbiaan ja sieltä myöhemmin Miamiin. Hän solmi ammattilaissopimuksen saksalaisen "First Artist" -ammattilaistallin kanssa.


title: Odlanier Solís

text: Ensimmäisessä ammattilaisottelussaan 27. huhtikuuta 2007 Solís tyrmäsi vastustajansa Andreas Sidonin vain 47 sekunnin jälkeen. Toisessa ottelussaan kesäkuussa hän pisti vielä paremmaksi ja tyrmäsi Alex Mazikinin vain 43 sekunnin ottelun jälkeen. Ammattilaisurallaan hän on saavuttanut voitot myös Aldo Collianderista, Marcus McGeestä ja Jeremy Batesista. Vuonna 2009 Solis on voittanut ensimmäisen erän teknisellä tyrmäyksellä Dominique Alexanderin ja toisen erän teknisellä tyrmäyksellä Monte Barrettin.


title: Albert I

text: Albert I voi viitata seuraaviin kuninkaallisiin:


title: Sylvesteri ja Tipi: Dekkarit

text: Sylvesteri ja Tipi: Dekkarit () on vuonna 1995 tuotettu animaatiosarja, jota näytettiin alun perin Kids'WB-kanavalla ja myöhemmin myös Cartoon Networkilla. Osa jaksoista on julkaistu myös suomeksi puhuttuina VHS-videoina ja sitä esitettiin myös MTV3:lla. Sarjan tuotantomaa on Yhdysvallat.


title: Sylvesteri ja Tipi: Dekkarit

text: Sarjassa seurataan Looney Tunes -animaatioista tuttuja Tipiä ja Sylvesteriä, sekä heidän omistajaansa Grannya (joka tosin käännettiin Mummiksi suomenkielisessä dubbauksessa). Mukana on myös Hector-koira.